CELEX: 32017R1759
Language: el
Date: 2017-09-27 00:00:00
Title: Εκτελεστικός κανονισμός (ΕΕ) 2017/1759 της Επιτροπής, της 27ης Σεπτεμβρίου 2017, για την επιβολή οριστικού δασμού αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης ισχύος των μέτρων αντιντάμπινγκ δυνάμει του άρθρου 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

28.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 250/34
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1759 ΤΗΣ ΕΠΙΤΡΟΠΉΣ
   της 27ης Σεπτεμβρίου 2017
   για την επιβολή οριστικού δασμού αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης ισχύος των μέτρων αντιντάμπινγκ δυνάμει του άρθρου 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («βασικός κανονισμός»), και ιδίως το άρθρο 11 παράγραφος 2,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Ισχύοντα μέτρα
   
   
               (1)
            
            
               Έπειτα από τη διεξαγωγή έρευνας αντιντάμπινγκ («αρχική έρευνα»), το Συμβούλιο επέβαλε, με τον κανονισμό (ΕΚ) αριθ. 1175/2005 (2), οριστικό δασμό αντιντάμπινγκ στις εισαγωγές ανθρακικού βαρίου, καταγωγής Λαϊκής Δημοκρατίας της Κίνας («ΛΔΚ» ή «Κίνα» ή «οικεία χώρα»). Τα μέτρα έλαβαν τη μορφή ειδικού δασμού ύψους 6,30 EUR ανά τόνο και 8,10 EUR ανά τόνο για δύο κινέζους παραγωγούς-εξαγωγείς με ατομικό δασμολογικό συντελεστή, καθώς και 56,40 EUR ανά τόνο για όλους τους άλλους παραγωγούς-εξαγωγείς στην Κίνα.
            
         
               (2)
            
            
               Τον Αύγουστο του 2011, έπειτα από επανεξέταση ενόψει της λήξης ισχύος των μέτρων («προηγούμενη επανεξέταση ενόψει της λήξης ισχύος των μέτρων»), τα μέτρα παρατάθηκαν για περίοδο πέντε ετών βάσει του εκτελεστικού κανονισμού (ΕΕ) αριθ. 831/2011 του Συμβουλίου (3).
            
         1.2.   Αίτηση επανεξέτασης ενόψει της λήξης ισχύος των μέτρων
   
   
               (3)
            
            
               Μετά τη δημοσίευση ανακοίνωσης σχετικά με την επικείμενη λήξη των ισχυόντων μέτρων αντιντάμπινγκ (4), η Επιτροπή έλαβε στις 12 Μαΐου 2016 αίτηση για την έναρξη επανεξέτασης ενόψει της λήξης ισχύος των εν λόγω μέτρων δυνάμει του άρθρου 11 παράγραφος 2 του βασικού κανονισμού («αίτηση»).
            
         
               (4)
            
            
               Η αίτηση υποβλήθηκε από τη Solvay & CPC Barium Strontium GmbH & Co. KG, Γερμανία («ο αιτών»), μόνο παραγωγό ανθρακικού βαρίου στην Ένωση που αντιπροσωπεύει, συνεπώς, το 100 % της συνολικής παραγωγής ανθρακικού βαρίου της Ένωσης. Η αίτηση βασίστηκε στο επιχείρημα ότι η λήξη της ισχύος των οριστικών μέτρων αντιντάμπινγκ θα κατέληγε ενδεχομένως στη συνέχιση της πρακτικής ντάμπινγκ και της ζημίας.
            
         1.3.   Έναρξη
   
   
               (5)
            
            
               Η Επιτροπή, αφού διαπίστωσε —κατόπιν διαβουλεύσεων με την επιτροπή που έχει συσταθεί δυνάμει του άρθρου 15 παράγραφος 1 του βασικού κανονισμού— ότι υφίστανται επαρκή αποδεικτικά στοιχεία για την έναρξη επανεξέτασης ενόψει της λήξης ισχύος των μέτρων, ανήγγειλε, στις 18 Αυγούστου 2016, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (5) («ανακοίνωση για την έναρξη διαδικασίας»), την έναρξη επανεξέτασης ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού.
            
         1.4.   Ενδιαφερόμενα μέρη
   
   
               (6)
            
            
               Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να εκδηλώσουν ενδιαφέρον προκειμένου να συμμετάσχουν στην έρευνα. Επιπλέον, η Επιτροπή ενημέρωσε ειδικά τον αιτούντα, τους γνωστούς παραγωγούς-εξαγωγείς, τις αρχές της ΛΔΚ, τους γνωστούς εισαγωγείς και χρήστες που είναι γνωστό ότι ενδιαφέρονται για την έναρξη της έρευνας και τους κάλεσε να συμμετάσχουν.
            
         
               (7)
            
            
               Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών, εντός της προθεσμίας που προβλεπόταν στην ανακοίνωση για την έναρξη της διαδικασίας.
            
         1.5.   Ανάλογη χώρα
   
   
               (8)
            
            
               Στην ανακοίνωση για την έναρξη της διαδικασίας, σε σχέση με τις εισαγωγές από τη ΛΔΚ, η Επιτροπή ενημέρωσε τα ενδιαφερόμενα μέρη ότι θα πρότεινε την Ινδία ως τρίτη χώρα με οικονομία αγοράς («ανάλογη χώρα») σύμφωνα με το άρθρο 2 παράγραφος 7 στοιχείο α) του βασικού κανονισμού και κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με την επιλογή αυτή. Για το θέμα αυτό δεν διατυπώθηκαν παρατηρήσεις.
            
         
               (9)
            
            
               Η Επιτροπή ήρθε σε επαφή με τις αρχές της Ινδίας και τους γνωστούς παραγωγούς ανθρακικού βαρίου στην Ινδία και τους κάλεσε να συνεργαστούν. Κανένας από τους παραγωγούς στην Ινδία δεν συνεργάστηκε προσκομίζοντας τις ζητούμενες πληροφορίες.
            
         
               (10)
            
            
               Παράλληλα, η Επιτροπή επιδίωξε τη συνεργασία γνωστών παραγωγών σε άλλες δυνητικά ανάλογες χώρες, και επιπλέον επικοινώνησε με τις αρμόδιες αρχές σε Βραζιλία, Ιράν, Δημοκρατία της Κορέας και ΗΠΑ, καλώντας τις να αναφέρουν τα ονόματα και τις διευθύνσεις των ενώσεων παραγωγών και των παραγωγών που είναι γνωστό ότι παράγουν και πωλούν ανθρακικό βάριο στην αγορά τους. Ωστόσο, κανένας παραγωγός από αυτές τις χώρες δεν ήταν πρόθυμος να συνεργαστεί.
            
         1.6.   Δειγματοληψίες
   
   
               (11)
            
            
               Στην ανακοίνωση για την έναρξη της διαδικασίας, η Επιτροπή ανέφερε ότι ενδέχετο να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.
            
         
      
         Δειγματοληψία των παραγωγών-εξαγωγέων στη ΛΔΚ
      
   
   
               (12)
            
            
               Λόγω του εμφανώς μεγάλου αριθμού παραγωγών-εξαγωγέων στη ΛΔΚ, στην ανακοίνωση για την έναρξη έρευνας εξετάστηκε η δυνατότητα διενέργειας δειγματοληψίας.
            
         
               (13)
            
            
               Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από όλους τους γνωστούς παραγωγούς-εξαγωγείς στη ΛΔΚ να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας. Επιπλέον, η Επιτροπή ζήτησε από την αποστολή της Λαϊκής Δημοκρατίας της Κίνας στην Ευρωπαϊκή Ένωση να ορίσει και/ή να επικοινωνήσει με άλλους παραγωγούς-εξαγωγείς που, ενδεχομένως, θα ενδιαφέρονταν να συμμετάσχουν στην έρευνα.
            
         
               (14)
            
            
               Κανένας κινέζος παραγωγός-εξαγωγέας δεν εκδήλωσε ενδιαφέρον. Επομένως, δεν χρειάστηκε να γίνει δειγματοληψία.
            
         
      
         Δειγματοληψία εισαγωγέων
      
   
   
               (15)
            
            
               Η Επιτροπή, για να αποφασίσει κατά πόσον η δειγματοληψία ήταν αναγκαία και, εάν ναι, να επιλέξει δείγμα, ήρθε σε επαφή με όλους τους γνωστούς μη συνδεδεμένους εισαγωγείς και τους ζήτησε να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας.
            
         
               (16)
            
            
               Έξι εισαγωγείς εκδήλωσαν ενδιαφέρον, αναγγέλθηκαν και παρείχαν στην Επιτροπή τις πληροφορίες που ζητούνται στην ανακοίνωση για την έναρξη της διαδικασίας.
            
         
               (17)
            
            
               Λόγω του μικρού αριθμού εισαγωγέων, η Επιτροπή προτίμησε να μην επιλέξει δείγμα και απέστειλε το ερωτηματολόγιο και στους έξι εισαγωγείς που αναγγέλθηκαν. Ωστόσο, όπως αναφέρεται στην αιτιολογική σκέψη 19 παρακάτω, κανένας από τους εισαγωγείς δεν απάντησε στο ερωτηματολόγιο.
            
         1.7.   Απαντήσεις στο ερωτηματολόγιο και επιτόπιες επαληθεύσεις
   
   
               (18)
            
            
               Η Επιτροπή απέστειλε ερωτηματολόγια στον μοναδικό παραγωγό της Ένωσης, στους έξι εισαγωγείς και στους ογδόντα έξι χρήστες που εκδήλωσαν ενδιαφέρον, καθώς και στους τέσσερις γνωστούς κινέζους παραγωγούς-εξαγωγείς και τους 20 γνωστούς παραγωγούς σε δυνητικά ανάλογες χώρες (18 στην Ινδία, έναν στο Ιράν και έναν στις ΗΠΑ).
            
         
               (19)
            
            
               Απαντήσεις στο ερωτηματολόγιο λήφθηκαν από τον μοναδικό παραγωγό της Ένωσης και 15 χρήστες. Κανένας από τους κινέζους παραγωγούς-εξαγωγείς και κανένας παραγωγός στις δυνητικά ανάλογες χώρες δεν συνεργάστηκε. Ομοίως, και παρότι αναγγέλθηκαν αρχικά, όπως αναφέρεται στην αιτιολογική σκέψη 16 παραπάνω, κανένας από τους εισαγωγείς που εκδήλωσαν ενδιαφέρον δεν απάντησε στο ερωτηματολόγιο που στη συνέχεια απέστειλε η Επιτροπή.
            
         
               (20)
            
            
               Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό της πιθανότητας συνέχισης ή επανάληψης της πρακτικής ντάμπινγκ, της ζημίας που προέκυψε και του συμφέροντος της Ένωσης. Επιτόπιες επαληθεύσεις, δυνάμει του άρθρου 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών:
               
                            
                        
                        
                           Παραγωγός της Ένωσης
                           
                                       —
                                    
                                    
                                       Solvay & CPC Barium Strontium GmbH & Co. KG, Γερμανία
                                    
                                 
                     
                            
                        
                        
                           Χρήστες
                           
                                       —
                                    
                                    
                                       Esmalglass, S.A.U, Villareal, Ισπανία
                                    
                                 
                                       —
                                    
                                    
                                       Torrecid, S.A, L'Alcora, Ισπανία
                                    
                                 
                                       —
                                    
                                    
                                       BorsodChem Zrt, Kazincbarcika, Ουγγαρία
                                    
                                 
                     
         1.8.   Περίοδος έρευνας επανεξέτασης και εξεταζόμενη περίοδος
   
   
               (21)
            
            
               Η έρευνα με αντικείμενο την πιθανότητα συνέχισης ή επανάληψης της πρακτικής ντάμπινγκ κάλυψε την περίοδο από την 1η Ιουλίου 2015 έως τις 30 Ιουνίου 2016 («περίοδος έρευνας επανεξέτασης» ή «ΠΕΕ»). Η εξέταση των τάσεων που είχαν σημασία για την εκτίμηση της πιθανότητας συνέχισης ή επανάληψης της ζημίας κάλυψε την περίοδο από την 1η Ιανουαρίου 2013 έως το τέλος της περιόδου της έρευνας επανεξέτασης («εξεταζόμενη περίοδος»).
            
         1.9.   Κοινοποίηση
   
   
               (22)
            
            
               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων η Επιτροπή είχε την πρόθεση να διατηρήσει τα ισχύοντα οριστικά μέτρα αντιντάμπινγκ. Επίσης, δόθηκε στα μέρη προθεσμία εντός της οποίας μπορούσαν να υποβάλουν τις παρατηρήσεις τους μετά την εν λόγω κοινοποίηση.
            
         2.   ΥΠΟ ΕΠΑΝΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
   
   2.1.   Υπό επανεξέταση προϊόν
   
   
               (23)
            
            
               Το προϊόν που αποτελεί αντικείμενο της παρούσας επανεξέτασης είναι το ανθρακικό βάριο με περιεκτικότητα σε στρόντιο μεγαλύτερη του 0,07 % κατά βάρος και περιεκτικότητα σε θείο μεγαλύτερη του 0,0015 % είτε σε σκόνη είτε σε πιεσμένη κοκκώδη ή πυρωμένη μορφή («το υπό επανεξέταση προϊόν»), καταγωγής ΛΔΚ, που υπάγεται σήμερα στον κωδικό ΣΟ ex 2836 60 00 (κωδικός TARIC 2836600010).
            
         
               (24)
            
            
               Το ανθρακικό βάριο χρησιμοποιείται ως πρώτη ύλη σε αρκετές βιομηχανίες. Κατά κύριο λόγο, χρησιμοποιείται στην παραγωγή κεραμικού θρυμμένου γυαλιού και υαλόπαγου, στην παραγωγή τούβλων και πλακιδίων, στην παραγωγή υάλων ειδικής χρήσης και στη χημική βιομηχανία.
            
         2.2.   Ομοειδές προϊόν
   
   
               (25)
            
            
               Η έρευνα έδειξε ότι τα ακόλουθα προϊόντα έχουν τα ίδια φυσικά και χημικά χαρακτηριστικά, καθώς και τις ίδιες βασικές χρήσεις:
               
                           —
                        
                        
                           το υπό επανεξέταση προϊόν,
                        
                     
                           —
                        
                        
                           το προϊόν που παράγεται και πωλείται στην εγχώρια αγορά της ΛΔΚ, και
                        
                     
                           —
                        
                        
                           το προϊόν που παράγεται και πωλείται στην Ένωση από την ενωσιακή βιομηχανία.
                        
                     
         
               (26)
            
            
               Η Επιτροπή κατέληξε συνεπώς στο συμπέρασμα ότι αυτά τα προϊόντα είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
            
         3.   ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΟΥ ΝΤΑΜΠΙΝΓΚ
   
   3.1.   Προκαταρκτικές παρατηρήσεις
   
   
               (27)
            
            
               Σύμφωνα με το άρθρο 11 παράγραφος 2 του βασικού κανονισμού, εξετάστηκε αν υπήρχε πρακτική ντάμπινγκ κατά την περίοδο της έρευνας επανεξέτασης και κατά πόσον η λήξη της ισχύος των μέτρων θα ήταν πιθανόν να οδηγήσει στη συνέχιση ή την επανάληψη του ντάμπινγκ.
            
         
               (28)
            
            
               Όπως αναφέρεται στην αιτιολογική σκέψη 14, κανένας κινέζος παραγωγός-εξαγωγέας δεν συνεργάστηκε στην έρευνα. Συνεπώς, η Επιτροπή ενημέρωσε τις κινεζικές αρχές ότι, σύμφωνα με το άρθρο 18 του βασικού κανονισμού, ενδέχεται να χρησιμοποιηθούν τα διαθέσιμα πραγματικά στοιχεία σχετικά με τον κινέζο παραγωγό-εξαγωγέα, προκειμένου να διαπιστωθεί κατά πόσον ασκείται πράγματι επί του παρόντος πρακτική ντάμπινγκ καθώς και η πιθανότητα συνέχισης ή επανάληψης του ντάμπινγκ. Η Επιτροπή δεν έλαβε παρατηρήσεις ή αιτήματα για παρέμβαση του συμβούλου ακροάσεων από τις κινεζικές αρχές ως προς το θέμα αυτό.
            
         
               (29)
            
            
               Σε αυτή τη βάση και σύμφωνα με το άρθρο 18 παράγραφος 1 του βασικού κανονισμού, τα συμπεράσματα σχετικά με την ύπαρξη ντάμπινγκ και την πιθανότητα συνέχισης ή επανάληψης του ντάμπινγκ που παρατίθενται παρακάτω βασίστηκαν στα διαθέσιμα πραγματικά στοιχεία, και ειδικότερα σε:
               
                           i)
                        
                        
                           πληροφορίες που περιέχονταν στην αίτηση,
                        
                     
                           ii)
                        
                        
                           στατιστικά στοιχεία της Eurostat και στοιχεία που υπέβαλαν τα κράτη μέλη στην Επιτροπή δυνάμει του άρθρου 14 παράγραφος 6 του βασικού κανονισμού («βάση δεδομένων του άρθρου 14 παράγραφος 6»)·
                        
                     
                           iii)
                        
                        
                           δημόσια διαθέσιμα στατιστικά στοιχεία των κινεζικών στατιστικών εξαγωγών και της βάσης δεδομένων COMTRADE (6)· και
                        
                     
                           iv)
                        
                        
                           δημόσια διαθέσιμες πληροφορίες (7).
                        
                     
         3.2.   Ντάμπινγκ
   
   3.2.1.   Παραγωγοί-εξαγωγείς στους οποίους αναγνωρίστηκε καθεστώς οικονομίας της αγοράς στην αρχική έρευνα
   
   3.2.1.1.   Κανονική αξία
   
               (30)
            
            
               Στην αρχική έρευνα αναγνωρίστηκε καθεστώς οικονομίας της αγοράς («ΚΟΑ») σε δύο παραγωγούς-εξαγωγείς. Σύμφωνα με το άρθρο 18 του βασικού κανονισμού, λόγω μη συνεργασίας, η κανονική αξία για αυτούς τους παραγωγούς-εξαγωγείς βασίστηκε, κατά συνέπεια, στα διαθέσιμα στοιχεία.
            
         
               (31)
            
            
               Η κανονική αξία καθορίστηκε με βάση τις τιμές των κινεζικών εξαγωγών σε αγορές άλλων τρίτων χωρών που δεν εφαρμόζουν μέτρα αντιντάμπινγκ, όπως αυτές καταγράφηκαν στη βάση δεδομένων των κινεζικών στατιστικών εξαγωγών, σύμφωνα με το άρθρο 2 παράγραφος 3 του βασικού κανονισμού.
            
         
               (32)
            
            
               Αυτή θεωρήθηκε ως η πλέον λογική μεθοδολογία δεδομένης της έλλειψης άλλων διαθέσιμων πληροφοριών λόγω μη συνεργασίας.
            
         3.2.1.2.   Τιμές εξαγωγής
   
               (33)
            
            
               Ελλείψει συνεργασίας από μέρους των κινέζων παραγωγών-εξαγωγέων, η τιμή εξαγωγής βασίστηκε στη βάση δεδομένων του άρθρου 14 παράγραφος 6 για τις εισαγωγές στην Ένωση του υπό επανεξέταση προϊόντος κατά την περίοδο της έρευνας επανεξέτασης από τους δύο κινέζους παραγωγούς-εξαγωγείς στους οποίους αναγνωρίστηκε ΚΟΑ κατά την αρχική έρευνα.
            
         3.2.1.3.   Σύγκριση
   
               (34)
            
            
               Η Επιτροπή συνέκρινε την κανονική αξία και την τιμή εξαγωγής όπως καθορίστηκε βάσει των τιμών εκ του εργοστασίου. Για να διασφαλιστεί δίκαιη σύγκριση, η τιμή εξαγωγής και η κανονική αξία προσαρμόστηκαν ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Για τις θαλάσσιες εμπορευματικές μεταφορές, τα έξοδα διεκπεραίωσης και τις εσωτερικές εμπορευματικές μεταφορές πραγματοποιήθηκαν προσαρμογές βάσει των δημόσια διαθέσιμων στοιχείων και των πληροφοριών της αίτησης επανεξέτασης, σύμφωνα με το άρθρο 18 του βασικού κανονισμού.
            
         3.2.1.4.   Περιθώριο ντάμπινγκ
   
               (35)
            
            
               Η Επιτροπή συνέκρινε τη σταθμισμένη μέση κανονική αξία με τη σταθμισμένη μέση τιμή εξαγωγής, όπως προβλέπεται σύμφωνα με το άρθρο 2 παράγραφοι 11 και 12 του βασικού κανονισμού.
            
         
               (36)
            
            
               Σε αυτή τη βάση, το μέσο σταθμισμένο περιθώριο ντάμπινγκ εκφρασμένο ως ποσοστό της τιμής CIF στα σύνορα της Ένωσης, πριν από την καταβολή του δασμού, ήταν περίπου 30 % για τη Hubei Jingshan Chutian Barium Salt Corp. Ltd. και περίπου 20 % για τη Zaozhuang Yongli Chemical Co.
            
         3.2.2.   Παραγωγοί-εξαγωγείς στους οποίους δεν αναγνωρίστηκε καθεστώς οικονομίας της αγοράς κατά την αρχική έρευνα
   
   3.2.2.1.   Ανάλογη χώρα
   
               (37)
            
            
               Όσον αφορά τους κινέζους παραγωγούς-εξαγωγείς στους οποίους δεν αναγνωρίστηκε ΚΟΑ στην αρχική έρευνα, η κανονική τιμή θα πρέπει να καθοριστεί σύμφωνα με το άρθρο 2 παράγραφος 7 στοιχείο α) του βασικού κανονισμού, δηλαδή με βάση την τιμή ή την κατασκευασμένη αξία σε κατάλληλη τρίτη χώρα με οικονομία αγοράς («ανάλογη χώρα»).
            
         
               (38)
            
            
               Ως ανάλογη χώρα στην προηγούμενη επανεξέταση ενόψει της λήξης ισχύος των μέτρων επιλέχθηκε η Ινδία. Ως εκ τούτου, στην ανακοίνωση για την έναρξη της παρούσας επανεξέτασης, η Επιτροπή πρότεινε να χρησιμοποιηθεί ξανά η Ινδία ως ανάλογη χώρα και κάλεσε τα ενδιαφερόμενα μέρη να διατυπώσουν τις παρατηρήσεις τους.
            
         
               (39)
            
            
               Όπως αναφέρεται στην αιτιολογική σκέψη 10, η Επιτροπή επιδίωξε επίσης συνεργασία με άλλες δυνητικά ανάλογες χώρες, δηλαδή Βραζιλία, Ιράν, Δημοκρατία της Κορέας και ΗΠΑ, καλώντας τους γνωστούς παραγωγούς να παράσχουν τις απαραίτητες πληροφορίες.
            
         
               (40)
            
            
               Ωστόσο, από αυτές τις χώρες, κανένας παραγωγός δεν συμφώνησε να συνεργαστεί με τη διαδικασία. Δεν υπήρξαν ενδείξεις για οποιαδήποτε άλλη χώρα όπου θα μπορούσε να πραγματοποιείται παραγωγή ανθρακικού βαρίου.
            
         3.2.2.2.   Κανονική αξία
   
               (41)
            
            
               Δεδομένης της μη συνεργασίας, όπως περιγράφηκε παραπάνω, από μέρους των παραγωγών σε οποιαδήποτε δυνητικά ανάλογη χώρα, η Επιτροπή καθόρισε την κανονική αξία πάνω σε κάθε άλλη λογική βάση, σύμφωνα με το άρθρο 2 παράγραφος 7 στοιχείο α) του βασικού κανονισμού.
            
         
               (42)
            
            
               Η κανονική αξία εν προκειμένω καθορίστηκε βάσει του μέσου κόστους παραγωγής της ενωσιακής βιομηχανίας στο οποίο προστέθηκε ποσό για τα έξοδα πώλησης, τα γενικά και διοικητικά έξοδα («ΓΔΕΠ») και τα κέρδη. Τα ΓΔΕΠ βασίστηκαν στα πραγματικά ΓΔΕΠ της ενωσιακής βιομηχανίας για την παραγωγή και την πώληση του ομοειδούς προϊόντος στην αγορά της Ένωσης, ενώ τα κέρδη βασίστηκαν στα κέρδη που αναφέρονται στην παραγωγή και τις πωλήσεις, κατά τις συνήθεις εμπορικές πράξεις, του ομοειδούς προϊόντος σύμφωνα με το άρθρο 2 παράγραφος 6 του βασικού κανονισμού.
            
         
               (43)
            
            
               Αυτή θεωρήθηκε ως η πλέον λογική μεθοδολογία δεδομένης της έλλειψης άλλων διαθέσιμων πληροφοριών λόγω μη συνεργασίας.
            
         3.2.2.3.   Τιμή εξαγωγής
   
               (44)
            
            
               Λόγω της μη συνεργασίας από μέρους των κινέζων παραγωγών-εξαγωγέων, οι τιμές εξαγωγής καθορίστηκαν σύμφωνα με το άρθρο 18 του βασικού κανονισμού, δηλαδή σύμφωνα με τη βάση δεδομένων του άρθρου 14 παράγραφος 6 για τις εισαγωγές στην Ένωση που πραγματοποιήθηκαν κατά την περίοδο της έρευνας επανεξέτασης από τους κινέζους παραγωγούς-εξαγωγείς στους οποίους δεν αναγνωρίστηκε ΚΟΑ στην αρχική έρευνα.
            
         3.2.2.4.   Σύγκριση
   
               (45)
            
            
               Η Επιτροπή συνέκρινε την κανονική αξία και την τιμή εξαγωγής όπως καθορίστηκε βάσει τιμών εκ του εργοστασίου. Στις περιπτώσεις που κρίθηκε αιτιολογημένο για να διασφαλιστεί δίκαιη σύγκριση, η τιμή εξαγωγής και η κανονική αξία προσαρμόστηκαν ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Για τις θαλάσσιες εμπορευματικές μεταφορές, τα έξοδα διεκπεραίωσης και τις εσωτερικές εμπορευματικές μεταφορές πραγματοποιήθηκαν προσαρμογές βάσει των δημόσια διαθέσιμων στοιχείων και των πληροφοριών της αίτησης επανεξέτασης, σύμφωνα με το άρθρο 18 του βασικού κανονισμού.
            
         3.2.2.5.   Περιθώριο ντάμπινγκ
   
               (46)
            
            
               Η Επιτροπή συνέκρινε τη σταθμισμένη μέση κανονική αξία με τη σταθμισμένη μέση τιμή εξαγωγής, όπως προβλέπεται από το άρθρο 2 παράγραφοι 11 και 12 του βασικού κανονισμού.
            
         
               (47)
            
            
               Σε αυτή τη βάση το μέσο σταθμισμένο περιθώριο ντάμπινγκ, εκφρασμένο ως ποσοστό της τιμής CIF (κόστος, ασφάλιση, ναύλος) στα σύνορα της Ένωσης, πριν από την καταβολή του δασμού, υπερέβαινε το 100 %.
            
         3.3.   Εξέλιξη των εισαγωγών σε περίπτωση κατάργησης των μέτρων
   
   
               (48)
            
            
               Σε συνέχεια των συμπερασμάτων σχετικά με το ντάμπινγκ κατά την περίοδο της έρευνας επανεξέτασης, η Επιτροπή διερεύνησε την πιθανότητα συνέχισης της πρακτικής ντάμπινγκ σε περίπτωση κατάργησης των μέτρων. Αναλύθηκαν τα ακόλουθα στοιχεία: η παραγωγική ικανότητα και η πλεονάζουσα παραγωγική ικανότητα στη ΛΔΚ, η κινεζική εξαγωγική συμπεριφορά σε άλλες τρίτες χώρες και η ελκυστικότητα της αγοράς της Ένωσης.
            
         
               (49)
            
            
               Δεδομένης της μη συνεργασίας από μέρους των κινέζων παραγωγών-εξαγωγέων, σύμφωνα με το άρθρο 18 του βασικού κανονισμού, τα συμπεράσματα σχετικά με την πιθανότητα επανάληψης του ντάμπινγκ που παρατίθενται παρακάτω βασίστηκαν στα διαθέσιμα στοιχεία, και πιο συγκεκριμένα στις πηγές που αναφέρονται στην αιτιολογική σκέψη 29.
            
         3.3.1.   Παραγωγική ικανότητα και πλεονάζουσα παραγωγική ικανότητα στην Κίνα
   
   
               (50)
            
            
               Η κινεζική παραγωγική ικανότητα εκτιμήθηκε βάσει των δημόσια διαθέσιμων στοιχείων που προέκυψαν για δέκα γνωστούς κινέζους παραγωγούς ανθρακικού βαρίου (8). Η δηλωθείσα παραγωγική τους ικανότητα ανήλθε σωρευτικά σε ετήσια ικανότητα τουλάχιστον 428 000 τόνων, η οποία είναι υπέρ-πενταπλάσια της συνολικής ενωσιακής κατανάλωσης (77 099 τόνοι) στην ΠΕΕ, όπως διαπιστώνεται στην αιτιολογική σκέψη 62 παρακάτω, και περίπου τριπλάσια του συνολικού παγκόσμιου εμπορίου ανθρακικού βαρίου σύμφωνα με τα δεδομένα της βάσης COMTRADE για το έτος 2015 (9).
            
         
               (51)
            
            
               Όσον αφορά την πλεονάζουσα παραγωγική ικανότητα και ελλείψει άλλων πληροφοριών, ως βάση χρησιμοποιήθηκαν τα συμπεράσματα της προηγούμενης επανεξέτασης ενόψει της λήξης ισχύος των μέτρων. Με αυτό το σκεπτικό, η πλεονάζουσα παραγωγική ικανότητα στην Κίνα θεωρήθηκε ότι ανέρχεται σε 280 000 τόνους (10).
            
         
               (52)
            
            
               Από την έρευνα δεν προέκυψαν ενδείξεις ότι η παραγωγική ικανότητα ανθρακικού βαρίου στην Κίνα μεταβλήθηκε σημαντικά σε σχέση με την προηγούμενη επανεξέταση ενόψει της λήξης ισχύος των μέτρων. Επίσης, η έρευνα δεν κατέδειξε ότι η κατανάλωση στην Κίνα θα αυξηθεί σημαντικά ή ότι η παγκόσμια αγορά του ανθρακικού βαρίου θα μπορούσε να απορροφήσει τέτοια πλεονάζουσα παραγωγική ικανότητα στο άμεσο μέλλον.
            
         
               (53)
            
            
               Η Επιτροπή έκρινε συνεπώς ότι η μεγάλη πλεονάζουσα παραγωγική ικανότητα που αναφέρθηκε στην προηγούμενη επανεξέταση ενόψει της λήξης ισχύος των μέτρων παρέμεινε κατά μεγάλο μέρος στα ίδια επίπεδα και ότι δεν υπήρξαν ενδείξεις για σημαντική μεταβολή της στο εγγύς μέλλον.
            
         
               (54)
            
            
               Σε αυτή τη βάση, η πλεονάζουσα παραγωγική ικανότητα στην Κίνα κρίθηκε ότι ήταν υπερτριπλάσια της συνολικής ενωσιακής κατανάλωσης κατά την περίοδο της έρευνας επανεξέτασης.
            
         3.3.2.   Η εξαγωγική συμπεριφορά της Κίνας σε άλλες τρίτες χώρες
   
   
               (55)
            
            
               Όσον αφορά την εξαγωγική συμπεριφορά της Κίνας σε άλλες τρίτες χώρες, διαπιστώθηκε ότι οι πωλήσεις στις έξι μεγαλύτερες εξαγωγικές αγορές όπου δεν εφαρμόζονται μέτρα (11), δηλαδή Βραζιλία, Αίγυπτο, Ιράν, Ιαπωνία, Μεξικό και Ρωσία, πραγματοποιήθηκαν σε τιμές ντάμπινγκ. Ως εκ τούτου, μια σύγκριση των κινεζικών τιμών εξαγωγής προς αυτές τις έξι αγορές, σύμφωνα με τη βάση δεδομένων των κινεζικών στατιστικών εξαγωγών, με την κανονική τιμή, όπως αυτή καθορίστηκε για τις προαναφερόμενες εταιρείες χωρίς καθεστώς ΚΟΑ στην αιτιολογική σκέψη 42, κατέληξε σε περιθώρια ντάμπινγκ που κυμαίνονταν από περίπου 55 % έως άνω του 70 % ανάλογα με τη συγκεκριμένη εξαγωγική αγορά. Αυτές οι εξαγωγές αντιστοιχούσαν στο 46 % των συνολικών εξαγωγών της Κίνας σε άλλες τρίτες χώρες κατά την περίοδο έρευνας επανεξέτασης και κρίθηκαν επομένως αντιπροσωπευτικές.
            
         3.3.3.   Ελκυστικότητα της ενωσιακής αγοράς
   
   
               (56)
            
            
               Η έρευνα κατέδειξε ότι σύμφωνα με τη βάση δεδομένων των κινεζικών στατιστικών εξαγωγών, οι τιμές από την Κίνα προς τις εξαγωγικές αγορές των έξι μεγαλύτερων τρίτων χωρών χωρίς εφαρμοζόμενα μέτρα ήταν, κατά μέσο όρο, χαμηλότερες από τις τιμές των εξαγωγών προς την Ένωση κατά την ίδια περίοδο (την περίοδο έρευνας επανεξέτασης). Αυτό σημαίνει ότι η μέση κινεζική τιμή στην Ένωση του υπό επανεξέταση προϊόντος ήταν 397 EUR ανά τόνο, ενώ η μέση τιμή του ομοειδούς προϊόντος προς εξαγωγή στις έξι μεγαλύτερες εξαγωγικές αγορές της Κίνας ήταν 345 EUR ανά τόνο. Τούτο ισχύει για το 90 % περίπου του συνολικού όγκου των κινεζικών εξαγωγών σε αγορές άλλων τρίτων χωρών συμπεριλαμβανομένων των έξι μεγαλύτερων αγορών που αναφέρθηκαν στην αιτιολογική σκέψη 55. Σε αυτή τη βάση, η Επιτροπή έκρινε ότι η αγορά της Ένωσης είναι μια ελκυστική αγορά για τους κινέζους εξαγωγείς, καθώς αυτοί θα μπορούσαν να επιτύχουν υψηλότερα κέρδη μέσω υψηλότερων τιμών πώλησης, οι οποίες και πάλι θα ήταν χαμηλότερες από τις τιμές της ενωσιακής βιομηχανίας, όπως καταδεικνύεται στην αιτιολογική σκέψη 73 παρακάτω.
            
         
               (57)
            
            
               Επιπλέον, η ελκυστικότητα της ενωσιακής αγοράς μπορεί επίσης να καταδειχθεί από τη συνεχή μεγάλη παρουσία των κινέζων εξαγωγέων στην αγορά της Ένωσης παρά τα ισχύοντα μέτρα. Εν προκειμένω, από το 2003, δηλαδή μετά τη θέση σε ισχύ των υφιστάμενων μέτρων, έως τα τέλη της περιόδου έρευνας επανεξέτασης της τρέχουσας επανεξέτασης, το μερίδιο αγοράς των κινεζικών εισαγωγών ανήλθε από περίπου 50 % έως ένα εύρος τιμών από 59 % έως 73 %. Μολονότι ο παγκόσμιος όγκος εξαγωγών από την Κίνα σημείωσε πτώση από 130 000 τόνους το 2009 σε 125 000 τόνους το 2015 (12), οι κινεζικές εξαγωγές προς την Ένωση ακολούθησαν αντίστροφη τάση και αυξήθηκαν από 37 341 τόνους το 2009 σε 51 919 τόνους το 2015 αντιστοίχως, γεγονός που δείχνει σαφώς το ενδιαφέρον των κινέζων παραγωγών-εξαγωγέων για την ενωσιακή αγορά. Όπως προαναφέρθηκε, αυτή η εξέλιξη προέκυψε παρά τα ισχύοντα μέτρα.
            
         
               (58)
            
            
               Επιπλέον, η έρευνα έδειξε ότι δύο σημαντικές εξαγωγικές αγορές για το ανθρακικό βάριο, ήτοι οι ΗΠΑ και η Ινδία, εφαρμόζουν μέτρα αντιντάμπινγκ κατά της Κίνας, καθώς και ότι μια τρίτη σημαντική εξαγωγική αγορά, η Βραζιλία, εφαρμόζει υψηλούς εισαγωγικούς δασμούς ύψους 10 %, γεγονός που εξασφαλίζει σε αυτές τις αγορές αποτελεσματική προστασία από σημαντικές εισαγωγές. Κατά συνέπεια, και λαμβάνοντας υπόψη τα συμπεράσματα που διατυπώνονται στην αιτιολογική σκέψη 52, δηλαδή ότι η αγορά ανθρακικού βαρίου είναι σταθερή χωρίς σημαντική αύξηση στα συνολικά παγκόσμια επίπεδα κατανάλωσης, δεν φαίνεται πιθανό τυχόν πλεονάζουσα παραγωγική ικανότητα στην Κίνα να κατευθυνθεί προς τις εν λόγω χώρες, ενώ είναι μάλλον πιθανότερο ότι θα κατευθυνθεί προς την ενωσιακή αγορά σε περίπτωση κατάργησης των μέτρων.
            
         3.4.   Συμπέρασμα για την πιθανότητα συνέχισης του ντάμπινγκ
   
   
               (59)
            
            
               Συμπερασματικά, από τα περιθώρια ντάμπινγκ που καθορίστηκαν κατά την περίοδο της έρευνας επανεξέτασης, τη μεγάλη εκτιμώμενη παραγωγική ικανότητα, την υψηλή πλεονάζουσα παραγωγική ικανότητα σε συνδυασμό με την πρακτική ντάμπινγκ που εφαρμόζει η Κίνα για το ανθρακικό βάριο στις εξαγωγικές αγορές της, καθώς και από την ελκυστικότητα της ενωσιακής αγοράς, συνάγεται ότι τυχόν κατάργηση των μέτρων θα οδηγούσε ενδεχομένως σε σημαντική αύξηση των εξαγωγών προς την Ένωση. Λόγω του περιθωρίου ντάμπινγκ που διαπιστώθηκε κατά την περίοδο της έρευνας επανεξέτασης, είναι επίσης πιθανό ότι οι μελλοντικές εξαγωγές θα πραγματοποιούνται σε τιμές που αποτελούν αντικείμενο σημαντικού ντάμπινγκ. Συνεπώς, θεωρείται ότι υπάρχει μεγάλη πιθανότητα συνέχισης του ντάμπινγκ σε περίπτωση κατάργησης των μέτρων.
            
         4.   ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΖΗΜΙΑΣ
   
   4.1.   Ορισμός της ενωσιακής βιομηχανίας και της ενωσιακής παραγωγής
   
   
               (60)
            
            
               Ο μοναδικός συνεργασθείς παραγωγός της Ένωσης αντιπροσωπεύει το 100 % της ενωσιακής παραγωγής ανθρακικού βαρίου κατά την περίοδο της έρευνας επανεξέτασης. Η Επιτροπή επομένως θεωρεί ότι αυτός αποτελεί την ενωσιακή βιομηχανία κατά την έννοια του άρθρου 4 παράγραφος 1 του βασικού κανονισμού, οπότε και στο εξής θα αναφέρεται ως «ενωσιακή βιομηχανία» κατά την έννοια του άρθρου 4 παράγραφος 1 του βασικού κανονισμού.
            
         4.2.   Προκαταρκτική παρατήρηση
   
   
               (61)
            
            
               Καθώς υπάρχει ένας μόνο παραγωγός στην Ένωση, για λόγους εμπιστευτικής μεταχείρισης, τα στοιχεία σχετικά με την ενωσιακή κατανάλωση, τα μερίδια αγοράς και οι υπολογισμοί των περιθωρίων υποτιμολόγησης και πωλήσεων σε χαμηλότερες τιμές δεν παρουσιάζονται με ακριβείς αριθμούς προκειμένου να διασφαλίζεται η τήρηση του απορρήτου δυνάμει του άρθρου 19 του βασικού κανονισμού. Αντ' αυτού, η Επιτροπή επιδίωξε να δώσει εύρη τιμών προκειμένου να εγγυηθεί πάραυτα τα δικαιώματα της υπεράσπισης των ενδιαφερόμενων μερών όσον αφορά την κατανόηση της μεθοδολογίας που χρησιμοποιεί η Επιτροπή.
            
         4.3.   Ενωσιακή κατανάλωση
   
   
               (62)
            
            
               Ο υπολογισμός της ενωσιακής κατανάλωσης προέκυψε από το άθροισμα των επαληθευμένων συνολικών πωλήσεων στην Ένωση από τον ενωσιακό παραγωγό και των συνολικών εισαγωγών από τρίτες χώρες, με βάση τα στατιστικά στοιχεία της Eurostat.
            
         
               (63)
            
            
               Με βάση τα ανωτέρω, η κατανάλωση της Ένωσης εξελίχθηκε ως εξής:
               
                  Πίνακας 1
               
               
                  Κατανάλωση της Ένωσης
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Κατανάλωση της Ένωσης (σε τόνους)
                        
                        
                           [68 500  — 83 800 ]
                        
                        
                           [71 800  — 87 800 ]
                        
                        
                           [70 000  — 85 500 ]
                        
                        
                           [69 400  — 84 400 ]
                        
                     
                           
                              Δείκτης (2013 = 100)
                           
                        
                        
                           
                              100
                           
                        
                        
                           
                              105
                           
                        
                        
                           
                              102
                           
                        
                        
                           
                              101
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας και στατιστικά στοιχεία της Eurostat.
                        
                     
         
               (64)
            
            
               Από το 2013 έως το 2014, η ενωσιακή κατανάλωση αυξήθηκε κατά 5 % και στη συνέχεια μειώθηκε κατά 4 % από το 2014 έως την ΠΕΕ. Συνολικά, κατά την εξεταζόμενη περίοδο, η κατανάλωση στην Ένωση παρέμεινε σταθερή με μικρή μόνο αύξηση κατά 1 %.
            
         4.4.   Εισαγωγές από την οικεία χώρα
   
   
               (65)
            
            
               Ελλείψει συνεργασίας από μέρους των κινέζων παραγωγών-εξαγωγέων στην παρούσα έρευνα, η Επιτροπή χρησιμοποίησε τα στατιστικά στοιχεία που ήταν διαθέσιμα στη Eurostat, καθώς και τα στατιστικά στοιχεία που ήταν διαθέσιμα στη βάση δεδομένων του άρθρου 14 παράγραφος 6 προκειμένου να προσδιορίσει τον όγκο και τις τιμές των εισαγωγών στην Ένωση από τη ΛΔΚ κατά την εξεταζόμενη περίοδο.
            
         4.4.1.   Όγκος και μερίδιο αγοράς των εισαγωγών από την οικεία χώρα
   
   
               (66)
            
            
               Η Επιτροπή προσδιόρισε τον όγκο των εισαγωγών με βάση τα στοιχεία της Eurostat. Σε αυτή τη βάση, ο όγκος των εισαγωγών στην Ένωση από την οικεία χώρα και το μερίδιο αγοράς εξελίχθηκαν ως εξής:
               
                  Πίνακας 2
               
               
                  Όγκος εισαγωγών και μερίδιο αγοράς
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Κινεζικές εισαγωγές (σε τόνους)
                        
                        
                           49 275 
                        
                        
                           53 296 
                        
                        
                           51 919 
                        
                        
                           49 117 
                        
                     
                           
                              Δείκτης
                           
                        
                        
                           
                              100
                           
                        
                        
                           
                              108
                           
                        
                        
                           
                              105
                           
                        
                        
                           
                              100
                           
                        
                     
                           Μερίδιο κινεζικής αγοράς (%)
                        
                        
                           [60 -75]
                        
                        
                           [62 -80]
                        
                        
                           [62 -80]
                        
                        
                           [59 -73]
                        
                     
                           
                              Δείκτης
                           
                        
                        
                           
                              100
                           
                        
                        
                           
                              103
                           
                        
                        
                           
                              103
                           
                        
                        
                           
                              98
                           
                        
                     
                           
                              Πηγή: Στατιστικές της Eurostat.
                        
                     
         
               (67)
            
            
               Κατά την εξεταζόμενη περίοδο, οι κινεζικές εισαγωγές παρέμειναν μάλλον σταθερές. Από το 2013 έως το 2014, ο όγκος των εισαγωγών αυξήθηκε κατά 8 %, ενώ στη συνέχεια σημείωσε πτώση πάλι κατά 8 % από το 2014 έως την ΠΕΕ. Συνολικά, η εξέλιξη των εισαγωγών ακολούθησε την εξέλιξη της ενωσιακής κατανάλωσης.
            
         
               (68)
            
            
               Συνολικά, κατά την εξεταζόμενη περίοδο, το κινεζικό μερίδιο αγοράς παρέμεινε σταθερό, με ελαφρά μείωση κατά 2 %. Από το 2013 έως το 2014, το μερίδιο αγοράς αυξήθηκε κατά 3 % για να κυμανθεί σε ένα εύρος από 62 % έως 80 %· το 2015 παρέμεινε σταθερό και στη συνέχεια μειώθηκε κατά 5 % στην ΠΕΕ, οπότε κυμάνθηκε από 59 % έως 73 %.
            
         
               (69)
            
            
               Τα διαθέσιμα στατιστικά στοιχεία στη βάση δεδομένων του άρθρου 14 παράγραφος 6 έδειξαν ότι οι κινεζικές εισαγωγές στην Ένωση καλύφθηκαν κυρίως από δύο κινέζους παραγωγούς-εξαγωγείς στους οποίους αναγνωρίστηκε ΚΟΑ στην αρχική έρευνα. Κατά την εξεταζόμενη περίοδο, αυτές οι δύο εταιρείες αντιπροσώπευαν άνω του 75 % των συνολικών κινεζικών εισαγωγών.
            
         4.4.2.   Τιμές των εισαγωγών από την οικεία χώρα και υποτιμολόγηση
   
   
               (70)
            
            
               Η Επιτροπή προσδιόρισε την τάση των τιμών των κινεζικών εισαγωγών βάσει στατιστικών στοιχείων της Eurostat. Η μέση τιμή των εισαγωγών στην Ένωση από τη ΛΔΚ εξελίχθηκε ως εξής:
               
                  Πίνακας 3
               
               
                  Τιμές εισαγωγής
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Τιμές κινεζικών εισαγωγών (13) (EUR/τόνο)
                        
                        
                           378
                        
                        
                           354
                        
                        
                           403
                        
                        
                           397
                        
                     
                           
                              Δείκτης
                           
                        
                        
                           
                              100
                           
                        
                        
                           
                              94
                           
                        
                        
                           
                              107
                           
                        
                        
                           
                              105
                           
                        
                     
                     
         
               (71)
            
            
               Οι τιμές των εισαγωγών από την Κίνα μειώθηκαν από το 2013 έως το 2014 κατά 6 %, στη συνέχεια αυξήθηκαν κατά 13 % το 2015 και τελικά μειώθηκαν κατά 2 % στην ΠΕΕ. Συνολικά, κατά την εξεταζόμενη περίοδο, οι τιμές των εισαγωγών από την Κίνα αυξήθηκαν κατά 5 %. Αυτή η αύξηση τιμών ακολουθεί την αύξηση των τιμών πώλησης της ενωσιακής βιομηχανίας στην αγορά της Ένωσης, όπως φαίνεται στην αιτιολογική σκέψη 91, η οποία ήταν της τάξης του 4 % κατά την εξεταζόμενη περίοδο.
            
         
               (72)
            
            
               Ελλείψει συνεργασίας από μέρους των κινέζων παραγωγών-εξαγωγέων που αποτελούν αντικείμενο της παρούσας έρευνας, η Επιτροπή προσδιόρισε την υποτιμολόγηση κατά την περίοδο της έρευνας επανεξέτασης συγκρίνοντας:
               
                           —
                        
                        
                           τη μέση σταθμισμένη τιμή πώλησης του ενωσιακού παραγωγού που χρεώθηκε σε ανεξάρτητους πελάτες στην ενωσιακή αγορά, προσαρμοσμένη σε επίπεδο τιμής εκ του εργοστασίου, και
                        
                     
                           —
                        
                        
                           τη μέση σταθμισμένη τιμή των κινεζικών εισαγωγών σύμφωνα με τη βάση δεδομένων του άρθρου 14 παράγραφος 6, συμπεριλαμβανομένων των δασμών αντιντάμπινγκ με κατάλληλη προσαρμογή για τις δαπάνες μετά την εισαγωγή. Τα διαθέσιμα στατιστικά στοιχεία στη βάση δεδομένων του άρθρου 14 παράγραφος 6 παρέχουν συγκεκριμένα δεδομένα σχετικά με τις τιμές εισαγωγής των κινέζων παραγωγών-εξαγωγέων στους οποίους αναγνωρίστηκε ΚΟΑ στην αρχική έρευνα, καθιστώντας δυνατό τον υπολογισμό του ατομικού περιθωρίου υποτιμολόγησης.
                        
                     
         
               (73)
            
            
               Το αποτέλεσμα της σύγκρισης εκφράστηκε ως ποσοστό της σταθμισμένης μέσης τιμής της ενωσιακής βιομηχανίας κατά τη διάρκεια της περιόδου της έρευνας επανεξέτασης και κυμάνθηκε από 32 % έως 37 % και από 27 % έως 31 % για τους κινέζους παραγωγούς-εξαγωγείς στους οποίους αναγνωρίστηκε ΚΟΑ. Το περιθώριο υποτιμολόγησης των υπόλοιπων κινέζων παραγωγών-εξαγωγέων που υπόκεινται στον δασμό υπολοίπων εταιρειών κυμαίνεται από 31 % έως 35 %.
            
         4.5.   Εισαγωγές από άλλες τρίτες χώρες
   
   
               (74)
            
            
               Ο όγκος των εισαγωγών στην Ένωση από τρίτες χώρες εκτός της οικείας χώρας παρατίθεται στον πίνακα παρακάτω: Η ποσότητα και οι τάσεις των τιμών στηρίζονται σε στοιχεία της Eurostat. Οι εισαγωγές στην Ένωση από τρίτες χώρες εξελίχθηκαν ως εξής:
               
                  Πίνακας 4
               
               
                  Όγκος εισαγωγών, μερίδιο της αγοράς και τιμές από άλλες τρίτες χώρες
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Εισαγωγές από άλλες τρίτες χώρες (σε τόνους)
                        
                        
                           87
                        
                        
                           8
                        
                        
                           20
                        
                        
                           2 007 
                        
                     
                           
                              Δείκτης
                           
                        
                        
                           
                              100
                           
                        
                        
                           
                              9
                           
                        
                        
                           
                              23
                           
                        
                        
                           
                              2 299 
                           
                        
                     
                           Μερίδιο αγοράς τρίτων χωρών (%)
                        
                        
                           [0,05 — 0,2]
                        
                        
                           [0,01 — 0,05]
                        
                        
                           [0,01 — 0,05]
                        
                        
                           [1 — 5]
                        
                     
                           Δείκτης
                        
                        
                           Άνευ αντικειμένου
                        
                        
                           Άνευ αντικειμένου
                        
                        
                           Άνευ αντικειμένου
                        
                        
                           100
                        
                     
                           Εισαγωγές τρίτων χωρών (EUR/τόνο)
                        
                        
                           3 468 
                        
                        
                           8 672 
                        
                        
                           4 106 
                        
                        
                           388
                        
                     
                           Δείκτης
                        
                        
                           Άνευ αντικειμένου
                        
                        
                           Άνευ αντικειμένου
                        
                        
                           Άνευ αντικειμένου
                        
                        
                           100
                        
                     
                           
                              Πηγή: Στατιστικές της Eurostat.
                        
                     
         
               (75)
            
            
               Ο πίνακας 4 παρουσιάζει τα στοιχεία που συνέλεξε η Επιτροπή σχετικά με τον όγκο εισαγωγών, το μερίδιο αγοράς και τις τιμές εισαγωγής του υπό επανεξέταση προϊόντος από άλλες τρίτες χώρες. Η Επιτροπή επισημαίνει ότι δεν χρησιμοποιήθηκε δεικτοποίηση για το μερίδιο αγοράς άλλων τρίτων χωρών για την περίοδο 2013 — 2015, καθώς και για τις τιμές του υπό επανεξέταση προϊόντος από άλλες τρίτες χώρες για την περίοδο 2013 — 2015. Αυτό οφείλεται στο εξής. Ο όγκος των εισαγωγών από άλλες τρίτες χώρες κατά την περίοδο 2013 — 2015 εισήλθε στην ενωσιακή αγορά σε οριακές ποσότητες (δηλαδή, κάτω από 100 τόνους), αντιπροσωπεύοντας αμελητέο συνολικό μερίδιο αγοράς από 0,01 % έως 0,2 % των συνολικών εισαγωγών. Εάν εφαρμοζόταν δεικτοποίηση κατ' αναλογία με τον όγκο εισαγωγών για αυτές τις γραμμές, αυτή θα οδηγούσε σε μια μη αντιπροσωπευτική και συγκεχυμένη τάση (η γραμμή για το μερίδιο αγοράς θα διαβαζόταν ως εξής αν το 2013 παρουσιαζόταν υπό μορφή δεικτών έναντι του 100: το 2014 ως 8 775, το 2015 ως 22 516 και η ΠΕΕ ως 2 279). Το ίδιο ισχύει αν εφαρμοζόταν δεικτοποίηση στην τιμή εισαγωγών από τη γραμμή των άλλων τρίτων χωρών (δηλαδή, με δεικτοποίηση του 2013 έναντι του 100, η τάση θα ήταν: το 2014 ως 250, το 2015 ως 118 και η ΠΕΕ ως 11). Δεδομένου ότι δεν υπάρχει αμφιβολία ότι αυτά τα μεγέθη δεν θα αποτελούσαν ακριβή εικόνα της κατάστασης που επιχειρείται να αποτιμηθεί από τον Πίνακα 4, η Επιτροπή επέλεξε, κατ' εξαίρεση, να μην εφαρμόσει δεικτοποίηση έναντι του πρώτου έτους της περιόδου που εξετάζεται για το μερίδιο αγοράς των άλλων τρίτων χωρών και τις μέσες τιμές εισαγωγής του υπό επανεξέταση προϊόντος από αυτές τις χώρες, αλλά, αντ' αυτού, να ορίσει ως δείκτη μόνο τα δεδομένα της ΠΕΕ.
            
         
               (76)
            
            
               Εντούτοις, με βάση τα δεδομένα του Πίνακα 4 είναι δυνατόν να διαπιστωθούν ορισμένες τάσεις. Δηλαδή, κατά την ΠΕΕ, οι εισαγωγές αυξήθηκαν από 87 σε 2 007 τόνους που αντιστοιχούν σε συνολικό μερίδιο αγοράς από 1 % έως 5 %. Η Ινδία, με 1 986 τόνους, αντιπροσώπευε το μεγαλύτερο μέρος αυτών των εισαγωγών από άλλες τρίτες χώρες κατά τη διάρκεια της ΠΕΕ. Επίσης, η μέση τιμή εισαγωγής που δηλώθηκε κατά την ΠΕΕ ήταν 388 EUR ανά τόνο. Αυτό το επίπεδο τιμών ήταν λίγο χαμηλότερο από τις μέσες κινεζικές τιμές στην ενωσιακή αγορά χωρίς τους δασμούς αντιντάμπινγκ (397 EUR ανά τόνο), αλλά σημαντικά χαμηλότερο από τις τιμές της ενωσιακής βιομηχανίας. Σε κάθε περίπτωση, ο όγκος εισαγωγών από άλλες τρίτες χώρες δεν ήταν σημαντικός, και ως εκ τούτου δεν θα μπορούσε να επηρεάσει σημαντικά την οικονομική κατάσταση της ενωσιακής βιομηχανίας.
            
         4.6.   Οικονομική κατάσταση της ενωσιακής βιομηχανίας
   
   4.6.1.   Γενικές παρατηρήσεις
   
   
               (77)
            
            
               Σύμφωνα με το άρθρο 3 παράγραφος 5 του βασικού κανονισμού, η εξέταση των επιπτώσεων των εισαγωγών που αποτελούν αντικείμενο ντάμπινγκ για την ενωσιακή βιομηχανία περιλαμβάνει αξιολόγηση όλων των οικονομικών δεικτών που έχουν σημασία για την κατάσταση της ενωσιακής βιομηχανίας κατά την εξεταζόμενη περίοδο.
            
         
               (78)
            
            
               Πρέπει να σημειωθεί ότι αφού η ενωσιακή βιομηχανία περιλαμβάνει έναν μοναδικό παραγωγό, τα ευαίσθητα επιχειρηματικά στοιχεία έπρεπε να αναφερθούν υπό μορφή δεικτών.
            
         
               (79)
            
            
               Η Επιτροπή αξιολόγησε τους οικονομικούς δείκτες που αφορούν την ενωσιακή βιομηχανία με βάση τα επαληθευμένα στοιχεία που περιλαμβάνονταν στην απάντηση στο ερωτηματολόγιο του μοναδικού παραγωγού της Ένωσης.
            
         4.6.2.   Παραγωγή, παραγωγική ικανότητα και χρησιμοποίηση της παραγωγικής ικανότητας
   
   
               (80)
            
            
               Κατά την εξεταζόμενη περίοδο, η συνολική παραγωγή, η παραγωγική ικανότητα και η χρησιμοποίηση της παραγωγικής ικανότητας της Ένωσης εξελίχθηκαν ως εξής:
               
                  Πίνακας 5
               
               
                  Ενωσιακή παραγωγή, παραγωγική ικανότητα και χρησιμοποίηση της παραγωγικής ικανότητας
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Παραγωγή (Δείκτης)
                        
                        
                           
                              100
                           
                        
                        
                           
                              120
                           
                        
                        
                           
                              115
                           
                        
                        
                           
                              107
                           
                        
                     
                           Παραγωγική ικανότητα (Δείκτης)
                        
                        
                           
                              100
                           
                        
                        
                           
                              100
                           
                        
                        
                           
                              100
                           
                        
                        
                           
                              100
                           
                        
                     
                           Χρησιμοποίηση της παραγωγικής ικανότητας (%)
                        
                        
                           61
                        
                        
                           74
                        
                        
                           70
                        
                        
                           65
                        
                     
                           
                              Πηγή: Χρησιμοποίηση της παραγωγικής ικανότητας.
                        
                     
         
               (81)
            
            
               Η παραγωγή της ενωσιακής βιομηχανίας αυξήθηκε κατά 7 % κατά την εξεταζόμενη περίοδο, ενώ η παραγωγική ικανότητα της Ένωσης παρέμεινε αμετάβλητη. Το 2014, η ενωσιακή βιομηχανία αύξησε σημαντικά την παραγωγή της κατά 20 %, η οποία ωστόσο μειώθηκε προοδευτικά έως την περίοδο της έρευνας επανεξέτασης. Ως εκ τούτου, η ενωσιακή βιομηχανία βελτίωσε τη χρησιμοποίηση της παραγωγής ικανότητάς της κατά την εξεταζόμενη περίοδο κατά τέσσερις ποσοστιαίες μονάδες, φτάνοντας το 65 % στην περίοδο της έρευνας επανεξέτασης.
            
         4.6.3.   Όγκος πωλήσεων και μερίδιο αγοράς
   
   
               (82)
            
            
               Κατά την εξεταζόμενη περίοδο, ο όγκος πωλήσεων και το μερίδιο αγοράς της ενωσιακής βιομηχανίας εξελίχθηκαν ως εξής:
               
                  Πίνακας 6
               
               
                  Όγκος πωλήσεων και μερίδιο αγοράς
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Όγκος πωλήσεων (Δείκτης)
                        
                        
                           
                              100
                           
                        
                        
                           
                              100
                           
                        
                        
                           
                              97
                           
                        
                        
                           
                              97
                           
                        
                     
                           Μερίδιο αγοράς (Δείκτης)
                        
                        
                           
                              100
                           
                        
                        
                           
                              94
                           
                        
                        
                           
                              94
                           
                        
                        
                           
                              96
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας και της Eurostat.
                        
                     
         
               (83)
            
            
               Κατά την εξεταζόμενη περίοδο, ο όγκος των πωλήσεων της ενωσιακής βιομηχανίας μειώθηκε κατά 3 %.
            
         
               (84)
            
            
               Το μερίδιο αγοράς της ενωσιακής βιομηχανίας σημείωσε πτώση κατά 6 % κατά την περίοδο μεταξύ του 2013 και του 2015, ενώ στη συνέχεια αυξήθηκε ελαφρά (κατά 2 %) από το 2015 έως την ΠΕΕ. Γενικά, κατά την εξεταζόμενη περίοδο το μερίδιο αγοράς μειώθηκε κατά 4 %.
            
         4.6.4.   Ανάπτυξη
   
   
               (85)
            
            
               Από το 2013 έως την ΠΕΕ η κατανάλωση στην Ένωση αυξήθηκε κατά 1 %. Ο όγκος πωλήσεων της ενωσιακής βιομηχανίας σημείωσε μείωση κατά 3 %, η οποία οδήγησε σε μείωση στο μερίδιο αγοράς κατά 4 %.
            
         4.6.5.   Απασχόληση και παραγωγικότητα
   
   
               (86)
            
            
               Κατά την εξεταζόμενη περίοδο, η απασχόληση και η παραγωγικότητα εξελίχθηκαν ως εξής:
               
                  Πίνακας 7
               
               
                  Απασχόληση και παραγωγικότητα
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Απασχόληση (Δείκτης)
                        
                        
                           
                              100
                           
                        
                        
                           
                              114
                           
                        
                        
                           
                              117
                           
                        
                        
                           
                              108
                           
                        
                     
                           Παραγωγικότητα (Δείκτης)
                        
                        
                           
                              100
                           
                        
                        
                           
                              106
                           
                        
                        
                           
                              99
                           
                        
                        
                           
                              99
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας
                        
                     
         
               (87)
            
            
               Ο αριθμός των εργαζομένων στην ενωσιακή βιομηχανία αυξήθηκε κατά την εξεταζόμενη περίοδο κατά 8 %. Το 2014, ως αποτέλεσμα αύξησης στην παραγωγή, η παραγωγικότητα αυξήθηκε κατά 6 %, αλλά μειώθηκε το επόμενο έτος. Ως εκ τούτου, η παραγωγικότητα μειώθηκε ελαφρά κατά την εξεταζόμενη περίοδο κατά 1 %.
            
         4.6.6.   Μέγεθος του περιθωρίου ντάμπινγκ και ανάκαμψη από τις επιπτώσεις προηγούμενων πρακτικών ντάμπινγκ
   
   
               (88)
            
            
               Μέτρα αντιντάμπινγκ κατά των εισαγωγών από τη ΛΔΚ εφαρμόζονται από το 2005.
            
         
               (89)
            
            
               Όπως διαπιστώνεται στις αιτιολογικές σκέψεις 35 έως 47, τα περιθώρια ντάμπινγκ των κινέζων παραγωγών κατά την περίοδο της έρευνας επανεξέτασης ήταν σημαντικά υψηλότερα από το ελάχιστο επίπεδο. Ο αντίκτυπος στην οικονομική κατάσταση της ενωσιακής βιομηχανίας είναι ουσιαστικός, δεδομένων των συνεχιζόμενων εισαγωγών σημαντικών ποσοτήτων ανθρακικού βαρίου σε τιμές ντάμπινγκ από τη ΛΔΚ.
            
         4.6.7.   Τιμές και παράγοντες που επηρεάζουν τις τιμές
   
   
               (90)
            
            
               Οι μέσες σταθμισμένες μοναδιαίες τιμές πώλησης της ενωσιακής βιομηχανίας σε μη συνδεδεμένους πελάτες στην Ένωση και το μοναδιαίο κόστος παραγωγής εξελίχθηκαν κατά την εξεταζόμενη περίοδο ως εξής:
               
                  Πίνακας 8
               
               
                  Μέση τιμή πώλησης και μοναδιαίο κόστος
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Μέση μοναδιαία τιμή πώλησης στην Ένωση (Δείκτης)
                        
                        
                           
                              100
                           
                        
                        
                           
                              102
                           
                        
                        
                           
                              103
                           
                        
                        
                           
                              104
                           
                        
                     
                           Μοναδιαίο κόστος παραγωγής (Δείκτης)
                        
                        
                           
                              100
                           
                        
                        
                           
                              91
                           
                        
                        
                           
                              93
                           
                        
                        
                           
                              95
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας.
                        
                     
         
               (91)
            
            
               Οι μέσες σταθμισμένες μοναδιαίες τιμές πώλησης της ενωσιακής βιομηχανίας αυξήθηκαν κατά 4 % κατά την εξεταζόμενη περίοδο. Όπως περιγράφεται στην αιτιολογική σκέψη 71, αυτή η αύξηση τιμών κυμάνθηκε στο ίδιο εύρος τιμών με την αύξηση τιμών που παρατηρήθηκε για τις κινεζικές εισαγωγές.
            
         
               (92)
            
            
               Το μοναδιαίο κόστος παραγωγής της ενωσιακής βιομηχανίας μειώθηκε κατά 9 % από το 2013 έως το 2014, ενώ στη συνέχεια αυξήθηκε ελαφρά (κατά 4 %) από το 2014 έως την περίοδο της έναρξης επανεξέτασης. Γενικά, κατά την εξεταζόμενη περίοδο, μειώθηκε κατά 5 %, εν μέρει λόγω των κερδών αποδοτικότητας που επιτεύχθηκαν από την απλούστευση της διαδικασίας παραγωγής και τη μείωση των πάγιων εξόδων (ανά τόνο) που απορρέει από την αύξηση του όγκου παραγωγής.
            
         
               (93)
            
            
               Όπως ήδη επισημάνθηκε κατά την προηγούμενη επανεξέταση ενόψει της λήξης ισχύος των μέτρων, η ενωσιακή βιομηχανία κατασκευάζει δύο προϊόντα στην ίδια μονάδα: ανθρακικό βάριο και ανθρακικό στρόντιο. Η συνδυασμένη παραγωγή αυτών των δύο προϊόντων επιτρέπει την απορρόφηση των πάγιων εξόδων. Κατά την εξεταζόμενη περίοδο, η ενωσιακή βιομηχανία υποβλήθηκε σε αναδιάρθρωση της διαδικασίας παραγωγής, από τις λεγόμενες «διαδοχικές βάρδιες» στην «παράλληλη» (14) παραγωγή με κοινό εξοπλισμό. Αυτό οδηγεί σε εξοικονόμηση κόστους, εξορθολογισμό των ροών παραγωγής και ως εκ τούτου σε κέρδη αποδοτικότητας.
            
         4.6.8.   Κόστος εργασίας
   
   
               (94)
            
            
               Κατά την εξεταζόμενη περίοδο, το μέσο κόστος εργασίας της ενωσιακής παραγωγής εξελίχθηκε ως εξής:
               
                  Πίνακας 9
               
               
                  Μέσο κόστος εργασίας ανά εργαζόμενο
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Μέσο κόστος εργασίας ανά εργαζόμενο (Δείκτης)
                        
                        
                           
                              100
                           
                        
                        
                           
                              100
                           
                        
                        
                           
                              103
                           
                        
                        
                           
                              107
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας
                        
                     
         
               (95)
            
            
               Από το 2013 έως την ΠΕΕ, το μέσο κόστος εργασίας ανά εργαζόμενο του παραγωγού της Ένωσης αυξήθηκε κατά 7 %.
            
         4.6.9.   Αποθέματα:
   
   
               (96)
            
            
               Τα αποθέματα της ενωσιακής βιομηχανίας κατά την εξεταζόμενη περίοδο εξελίχθηκαν ως εξής:
               
                  Πίνακας 10
               
               
                  Αποθέματα
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Τελικά αποθέματα (Δείκτης)
                        
                        
                           
                              100
                           
                        
                        
                           
                              131
                           
                        
                        
                           
                              125
                           
                        
                        
                           
                              74
                           
                        
                     
                           Τελικά αποθέματα ως ποσοστό της παραγωγής (%)
                        
                        
                           20
                        
                        
                           22
                        
                        
                           22
                        
                        
                           14
                        
                     
                           
                              (Δείκτης)
                           
                        
                        
                           
                              100
                           
                        
                        
                           
                              109
                           
                        
                        
                           
                              108
                           
                        
                        
                           
                              69
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας
                        
                     
         
               (97)
            
            
               Η ενωσιακή βιομηχανία σταματά την παραγωγή έναν μήνα ετησίως για λόγους συντήρησης. Κατά την περίοδο της έρευνας επανεξέτασης, η παύση της παραγωγής παρατάθηκε σε εννέα εβδομάδες λόγω μειωμένου επιπέδου ζήτησης σε σύγκριση με τα προηγούμενα έτη. Το τέλος της περιόδου έρευνας επανεξέτασης συνέπεσε χρονικά με τη διαδικασία αναδημιουργίας των αποθεμάτων και επανέναρξης των κανονικών δραστηριοτήτων μετά την αναφερόμενη παύση παραγωγής όταν τα αποθέματα βρίσκονταν στο ελάχιστο επίπεδο. Από το 2013 έως το 2015, τα αποθέματα υπολογίστηκαν κατά την ίδια περίοδο του έτους όταν η αποθεματοποίηση ήταν σε μέσο επίπεδο.
            
         
               (98)
            
            
               Τα τελικά αποθέματα της ενωσιακής παραγωγής αυξήθηκαν κατά 31 % από το 2013 έως το 2014, ενώ στη συνέχεια μειώθηκαν κατά 6 % από το 2014 έως 2015. Από το 2015 έως την ΠΕΕ, τα αποθέματα μειώθηκαν κατά 51 %. Κατά την εξεταζόμενη περίοδο, όλα τα τελικά αποθέματα μειώθηκαν κατά 26 %.
            
         
               (99)
            
            
               Τα τελικά αποθέματα ως ποσοστό της παραγωγής αυξήθηκαν από το 2013 έως το 2015 κατά 2 ποσοστιαίες μονάδες έως το 22 %, ενώ στη συνέχεια μειώθηκαν στο 14 % κατά την περίοδο της έρευνας επανεξέτασης.
            
         4.6.10.   Κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων
   
   
               (100)
            
            
               Η κερδοφορία, οι ταμειακές ροές, οι επενδύσεις και η απόδοση των επενδύσεων της ενωσιακής βιομηχανίας κατά την εξεταζόμενη περίοδο εξελίχθηκαν ως εξής:
               
                  Πίνακας 11
               
               
                  Κερδοφορία, ταμειακές ροές, επενδύσεις και απόδοση των επενδύσεων:
               
               
                            
                        
                        
                           2013
                        
                        
                           2014
                        
                        
                           2015
                        
                        
                           ΠΕΕ
                        
                     
                           Κερδοφορία των συνολικών πωλήσεων στην Ένωση σε μη συνδεδεμένους πελάτες
                           (% του κύκλου εργασιών των πωλήσεων)
                        
                        
                           [– 10 έως – 20]
                        
                        
                           [0 έως – 10]
                        
                        
                           [0 έως – 10]
                        
                        
                           [0 έως – 10]
                        
                     
                           Κερδοφορία των συνολικών πωλήσεων στην Ένωση σε μη συνδεδεμένους πελάτες (Δείκτης)
                        
                        
                           
                              – 100
                           
                        
                        
                           
                              – 40
                           
                        
                        
                           
                              – 41
                           
                        
                        
                           
                              – 46
                           
                        
                     
                           Ταμειακή ροή (Δείκτης)
                        
                        
                           
                              100
                           
                        
                        
                           
                              – 402
                           
                        
                        
                           
                              35
                           
                        
                        
                           
                              152
                           
                        
                     
                           Επενδύσεις (Δείκτης)
                        
                        
                           
                              100
                           
                        
                        
                           
                              107
                           
                        
                        
                           
                              85
                           
                        
                        
                           
                              81
                           
                        
                     
                           Απόδοση των επενδύσεων (Δείκτης)
                        
                        
                           
                              100
                           
                        
                        
                           
                              172
                           
                        
                        
                           
                              189
                           
                        
                        
                           
                              170
                           
                        
                     
                           
                              Πηγή: Επαληθευμένο ερωτηματολόγιο της ενωσιακής βιομηχανίας.
                        
                     
         
               (101)
            
            
               Η Επιτροπή προσδιόρισε την κερδοφορία της ενωσιακής βιομηχανίας εκφράζοντας το καθαρό προ φόρου κέρδος των πωλήσεων του ομοειδούς προϊόντος σε μη συνδεδεμένους πελάτες εντός της Ένωσης ως ποσοστό του κύκλου εργασιών των εν λόγω πωλήσεων. Η ενωσιακή βιομηχανία είχε συνεχώς ζημιά καθ' όλη τη διάρκεια της εξεταζόμενης περιόδου. Η κερδοφορία βελτιώθηκε κατά 60 % από το 2013 έως το 2014, ενώ στη συνέχεια μειώθηκε κατά 6 % κατά την περίοδο της έρευνας επανεξέτασης. Γενικά, μολονότι σημείωσε αύξηση κατά 54 % κατά την εξεταζόμενη περίοδο, η κερδοφορία παρέμεινε αρνητική.
            
         
               (102)
            
            
               Η ταμειακή ροή, η οποία είναι η ικανότητα των παραγωγών της Ένωσης να αυτοχρηματοδοτούν τις δραστηριότητές τους, μειώθηκε από το 2013 έως το 2014 σε αρνητικούς όρους κατά 502 %, ενώ στη συνέχεια σημείωσε διαρκή αύξηση έως την ΠΕΕ. Κατά την εξεταζόμενη περίοδο η ταμειακή ροή αυξήθηκε κατά 52 %.
            
         
               (103)
            
            
               Οι επενδύσεις αυξήθηκαν μεταξύ του 2013 και του 2014 κατά 7 %, ενώ στη συνέχεια μειώθηκαν κατά 26 % έως το τέλος της περιόδου της έρευνας επανεξέτασης σε σύγκριση με το 2014. Συνολικά, οι επενδύσεις μειώθηκαν κατά 19 % στην εξεταζόμενη περίοδο. Οι επενδύσεις κατά το 2013 και το 2014 ήταν υψηλότερες λόγω της αναδιάρθρωσης της διαδικασίας παραγωγής, η οποία αποσκοπούσε στην επίτευξη βελτιώσεων στις ροές εργασίας, στον εξορθολογισμό του κόστους και στα κέρδη αποδοτικότητας. Από το 2015 έως την περίοδο της έρευνας επανεξέτασης, οι κύριες επενδύσεις συνδέονταν με την ανανέωση του εξοπλισμού.
            
         
               (104)
            
            
               Η απόδοση των επενδύσεων είναι το ποσοστό κέρδους επί της καθαρής λογιστικής αξίας των επενδύσεων. Κατά την εξεταζόμενη περίοδο το ποσοστό αυτό ήταν αρνητικό. Αυξήθηκε κατά 89 % το 2015 σε σύγκριση με το 2012 και έπειτα μειώθηκε κατά 19 % στην ΠΕΕ. Συνολικά, η απόδοση των επενδύσεων αυξήθηκε κατά 70 % κατά την εξεταζόμενη περίοδο, ακολουθώντας την κερδοφορία.
            
         4.6.11.   Συμπέρασμα σχετικά με τη ζημία
   
   
               (105)
            
            
               Κατά την εξεταζόμενη περίοδο, αρκετοί δείκτες, όπως ο όγκος παραγωγής, η χρησιμοποίηση της παραγωγικής ικανότητας, η απασχόληση και η μοναδιαία τιμή πώλησης, παρουσίασαν ελαφρά βελτίωση. Το μοναδιαίο κόστος παραγωγής μειώθηκε εν μέρει λόγω των κερδών αποδοτικότητας και της αύξησης στον όγκο παραγωγής.
            
         
               (106)
            
            
               Ωστόσο, η ενωσιακή βιομηχανία ήταν συνεχώς ζημιογόνα καθ' όλη τη διάρκεια της εξεταζόμενης περιόδου· το ποσοστό χρησιμοποίησης της παραγωγικής ικανότητας ήταν χαμηλό και η απόδοση των επενδύσεων αρνητική. Ομοίως, σε ένα πλαίσιο σταθερής κατανάλωσης, η ενωσιακή βιομηχανία μείωσε το μερίδιο αγοράς της.
            
         
               (107)
            
            
               Συμπερασματικά, η Επιτροπή έκρινε ότι η ενωσιακή βιομηχανία εξακολούθησε να υφίσταται σοβαρή ζημία κατά την περίοδο της έρευνας επανεξέτασης.
            
         
               (108)
            
            
               Η έρευνα έδειξε ότι, όπως περιγράφεται στις αιτιολογικές σκέψεις 66 έως 69, κατά την εξεταζόμενη περίοδο εισήλθαν στην αγορά της Ένωσης μεγάλοι όγκοι εισαγωγών από την Κίνα που αποτελούν αντικείμενο ντάμπινγκ. Ως αποτέλεσμα, το ανθρακικό βάριο καταγωγής Κίνας παρέμεινε το προϊόν με τη μεγαλύτερη κατανάλωση στην αγορά της Ένωσης διατηρώντας ένα υψηλό και σταθερό μερίδιο αγοράς που κυμάνθηκε από 59 % έως 73 % και από 62 % έως 80 % καθ' όλη την εξεταζόμενη περίοδο.
            
         
               (109)
            
            
               Οι μέσες τιμές των κινεζικών εισαγωγών που αποτελούν αντικείμενο ντάμπινγκ αυξήθηκαν κατά 5 % κατά την εξεταζόμενη περίοδο, ωστόσο παρέμειναν σε σημαντικά χαμηλότερα επίπεδα από εκείνα της ενωσιακής βιομηχανίας. Κατά την περίοδο της έρευνας επανεξέτασης, όπως περιγράφεται στην αιτιολογική σκέψη 73, οι τιμές των κινεζικών εισαγωγών που αποτελούν αντικείμενο ντάμπινγκ ήταν χαμηλότερες από τις τιμές της ενωσιακής βιομηχανίας κατά 28,7 % έως 34,4 %. Ο μεγάλος όγκος εισαγωγών από την Κίνα που αποτέλεσαν αντικείμενο σημαντικού ντάμπινγκ άσκησε σημαντική πίεση τιμών στην αγορά της Ένωσης, με αποτέλεσμα η ενωσιακή βιομηχανία να αδυνατεί να αυξήσει επαρκώς τις τιμές πώλησής της ώστε να καλύψει το κόστος παραγωγής της. Αυτό αποδεικνύεται από το περιθώριο πώλησης σε χαμηλότερες τιμές που προσδιορίστηκε για τις κινεζικές εισαγωγές, συμπεριλαμβανομένων των δασμών αντιντάμπινγκ, που κυμάνθηκαν από ένα εύρος τιμών από 62 % έως 71 % έως ένα εύρος τιμών από 83 % έως 95 %.
            
         
               (110)
            
            
               Βάσει των ανωτέρω, η Επιτροπή κατέληξε στο συμπέρασμα ότι η ζημιογόνος κατάσταση της ενωσιακής βιομηχανίας έπρεπε να αποδοθεί στον μεγάλο όγκο εισαγωγών από την Κίνα που πραγματοποιήθηκαν σε σημαντικά χαμηλές τιμές ντάμπινγκ, καθώς και ότι οι εν λόγω εισαγωγές είχαν καθοριστικό ρόλο στη σημαντική ζημία που υπέστη η ενωσιακή βιομηχανία.
            
         4.7.   Πιθανότητα συνέχισης της ζημίας
   
   4.7.1.   Προκαταρκτικές παρατηρήσεις
   
   
               (111)
            
            
               Η έρευνα κατέδειξε ότι οι εισαγωγές από την Κίνα πραγματοποιήθηκαν σε τιμές ντάμπινγκ κατά την περίοδο της έρευνας επανεξέτασης και ότι υπήρχε η πιθανότητα συνέχισης του ντάμπινγκ, σε περίπτωση κατάργησης των μέτρων.
            
         
               (112)
            
            
               Καθώς η ενωσιακή βιομηχανία εξακολούθησε να υφίσταται σημαντική ζημία λόγω των κινεζικών εισαγωγών, εκτιμήθηκε κατά πόσον υπήρχε πιθανότητα συνέχισης της ζημίας σε περίπτωση που επιτραπεί η λήξη ισχύος των μέτρων κατά της Κίνας, σύμφωνα με το άρθρο 11 παράγραφος 2 του βασικού κανονισμού.
            
         
               (113)
            
            
               Για να διαπιστωθεί η πιθανότητα συνέχισης της ζημίας αναλύθηκαν τα ακόλουθα στοιχεία: η παραγωγή και η πλεονάζουσα παραγωγική ικανότητα στην Κίνα, η ελκυστικότητα της αγοράς της Ένωσης, το αναμενόμενο επίπεδο τιμών των κινεζικών εισαγωγών στην αγορά της Ένωσης και ο προβλεπόμενος αντίκτυπος στην ενωσιακή βιομηχανία.
            
         
               (114)
            
            
               Όπως αναφέρεται στην αιτιολογική σκέψη 28, λόγω της μη συνεργασίας των κινέζων παραγωγών-εξαγωγέων, αυτή η ανάλυση βασίστηκε στο άρθρο 18 του βασικού κανονισμού.
            
         4.7.2.   Παραγωγή, πλεονάζουσα παραγωγική ικανότητα στην Κίνα και ελκυστικότητα της ενωσιακής αγοράς
   
   
               (115)
            
            
               Όπως αναφέρεται στις αιτιολογικές σκέψεις 50 έως 54, η διαθέσιμη πλεονάζουσα παραγωγική ικανότητα στην Κίνα ήταν σημαντική, δηλαδή περίπου 280 000 τόνοι. Τέτοια πλεονάζουσα παραγωγική ικανότητα ήταν υπερτριπλάσια της συνολικής κατανάλωσης στην Ένωση κατά την περίοδο της έρευνας επανεξέτασης.
            
         
               (116)
            
            
               Ομοίως, με βάση μια σύγκριση των κινεζικών τιμών εξαγωγής στην Ένωση και σε αγορές άλλων τρίτων χωρών, τη διαρκή σημαντική παρουσία των κινεζικών εξαγωγών στην αγορά της Ένωσης καθώς και τους ισχύοντες δασμούς σε άλλες μείζονες εξαγωγικές αγορές για τους κινέζους παραγωγούς-εξαγωγείς, η Επιτροπή έκρινε ότι η ενωσιακή αγορά είναι ελκυστική για τους κινέζους παραγωγούς-εξαγωγείς όπως περιγράφεται στις αιτιολογικές σκέψεις 56 έως 58.
            
         
               (117)
            
            
               Σε αυτή τη βάση, η Επιτροπή κατέληξε στο συμπέρασμα ότι, σε περίπτωση κατάργησης των μέτρων, η κινεζική πλεονάζουσα παραγωγική ικανότητα θα κατευθυνθεί πιθανότατα στην Ένωση.
            
         4.7.3.   Τιμές κινεζικών εισαγωγών
   
   
               (118)
            
            
               Ως ένδειξη του επιπέδου τιμών στο οποίο ενδέχεται να εισάγεται το κινεζικό ανθρακικό βάριο στην ενωσιακή αγορά, σε περίπτωση κατάργησης των μέτρων, ελήφθησαν υπόψη οι κινεζικές τιμές εισαγωγών προς την Ένωση χωρίς τους δασμούς αντιντάμπινγκ. Η σύγκριση κατά την περίοδο της έρευνας επανεξέτασης έδειξε ότι οι κινεζικές τιμές χωρίς δασμούς αντιντάμπινγκ ήταν συνολικά κατά μέσο όρο 35 % χαμηλότερες από τις τιμές της ενωσιακής βιομηχανίας. Για τις δύο εταιρείες στις οποίες αναγνωρίστηκε ΚΟΑ στην αρχική έρευνα, οι τιμές κυμαίνονταν από 33 % έως 38 % και από 28 % έως 32 % χαμηλότερα από τις τιμές της ενωσιακής βιομηχανίας, αντιστοίχως. Για τους υπόλοιπους κινέζους παραγωγούς-εξαγωγείς που υπόκεινται σε δασμό υπολοίπων εταιρειών, η διαφορά τιμής ήταν 40 % έως 46 % χαμηλότερη από τις τιμές της ενωσιακής βιομηχανίας.
            
         
               (119)
            
            
               Επιπλέον, αναλύθηκαν τα επίπεδα τιμών στα οποία πραγματοποιήθηκαν οι εξαγωγές του ανθρακικού βαρίου από την Κίνα σε άλλες τρίτες χώρες. Οι κινεζικές τιμές προς άλλες τρίτες χώρες βρέθηκαν, κατά μέσο όρο, χαμηλότερες από τις τιμές της ενωσιακής βιομηχανίας κατά περίπου 25 % έως 45 %.
            
         
               (120)
            
            
               Σε αυτή τη βάση, η Επιτροπή συμπέρανε ότι σε περίπτωση κατάργησης των μέτρων, οι εισαγωγές από την Κίνα θα ασκήσουν πιθανότατα ακόμη μεγαλύτερη πίεση στις τιμές της ενωσιακής βιομηχανίας σε σχέση με την πίεση που ασκήθηκε κατά την περίοδο της έρευνας επανεξέτασης.
            
         4.7.4.   Πιθανές επιπτώσεις στην ενωσιακή βιομηχανία
   
   
               (121)
            
            
               Με βάση τα παραπάνω πραγματικά στοιχεία, ελλείψει μέτρων αντιντάμπινγκ, οι κινέζοι παραγωγοί-εξαγωγείς θα έχουν κίνητρο να αυξήσουν τον όγκο των εισαγωγών τους στην αγορά της Ένωσης σε χαμηλές τιμές ντάμπινγκ ασκώντας πτωτική πίεση στις τιμές που επικρατούν στην Ένωση.
            
         
               (122)
            
            
               Ένας αυξανόμενος όγκος κινεζικών εισαγωγών —κάτι που είναι πιθανό, δεδομένης της διαθέσιμης πλεονάζουσας παραγωγικής ικανότητας— σε συνδυασμό με την αναμενόμενη περαιτέρω πίεση στις τιμές, πιθανότατα θα ασκήσουν σημαντική αρνητική επίδραση στην κατάσταση της ενωσιακής βιομηχανίας.
            
         
               (123)
            
            
               Πράγματι, εάν αυτό το σενάριο υλοποιηθεί, είναι απίθανο η ενωσιακή βιομηχανία να είναι σε θέση να μειώσει τις τιμές της. Σχετική ένδειξη αποτελεί το γεγονός ότι κατά την εξεταζόμενη περίοδο, η ενωσιακή βιομηχανία δεν μείωσε τις τιμές πώλησής της, ακόμη και σε μια κατάσταση μειούμενου κόστους παραγωγής, δεδομένου ότι οι τιμές ήταν ήδη κάτω του κόστους.
            
         
               (124)
            
            
               Επιπλέον, με ένα τέτοιο σενάριο, σε περίπτωση που η ενωσιακή βιομηχανία διατηρήσει τα επίπεδα τιμών της, είναι πιθανό να απολέσει όγκο πωλήσεων και μερίδιο αγοράς καθώς σημαντικά μεγαλύτερος όγκος εισαγωγών από την Κίνα θα εισέλθει πιθανώς στην αγορά σε ακόμη χαμηλότερες τιμές.
            
         
               (125)
            
            
               Ως εκ τούτου, η ενωσιακή βιομηχανία θα χρειαζόταν να μειώσει το επίπεδο παραγωγής της, γεγονός που θα μπορούσε να επηρεάσει σημαντικά το κόστος παραγωγής και την κερδοφορία της, δεδομένου ότι η παραγωγή ανθρακικού βαρίου είναι έντασης κεφαλαίου και το βάρος των πάγιων εξόδων ανά τόνο θα αυξανόταν σημαντικά.
            
         
               (126)
            
            
               Κατά την εξεταζόμενη περίοδο, παρατηρήθηκε το αποτέλεσμα των μεταβολών του όγκου παραγωγής στην κερδοφορία της ενωσιακής βιομηχανίας. Το 2014, μια αύξηση 20 % στην παραγωγή οδήγησε σε μεγάλη βελτίωση της κερδοφορίας της ενωσιακής βιομηχανίας, ενώ μια μείωση 8 % στον όγκο παραγωγής κατά την περίοδο της έρευνας επανεξέτασης επηρέασε αρνητικά την κερδοφορία, η οποία επίσης μειώθηκε. Επομένως, τυχόν μείωση του όγκου παραγωγής θα οδηγούσε σε αύξηση των πάγιων εξόδων ανά τόνο, ενώ παράλληλα τέτοια αύξηση του κόστους δεν μπορεί να αντανακλάται σε αύξηση στις τιμές πώλησης, λόγω της πίεσης στις τιμές που ασκούν οι κινεζικές εισαγωγές. Κατά συνέπεια, αυτό θα επιδείνωνε περαιτέρω την κερδοφορία της ενωσιακής βιομηχανίας, η οποία εμφάνιζε ήδη ζημία κατά την περίοδο της έρευνας επανεξέτασης.
            
         4.7.5.   Συμπέρασμα σχετικά με την πιθανότητα συνέχισης της ζημίας
   
   
               (127)
            
            
               Με βάση τα ανωτέρω, η Επιτροπή κατέληξε στο συμπέρασμα ότι η κατάσταση της ενωσιακής βιομηχανίας, η οποία ήδη υφίστατο σημαντική ζημία, θα επιδεινωνόταν περαιτέρω, σε περίπτωση κατάργησης των μέτρων, καθώς η ενωσιακή βιομηχανία δεν θα ήταν σε θέση να ανταγωνιστεί τον αυξημένο όγκο των κινεζικών εισαγωγών που πωλούνται σε ζημιογόνες τιμές ντάμπινγκ. Τουτέστιν, μεσοπρόθεσμα, είναι πιθανόν ότι η μόνη επιλογή του μοναδικού παραγωγού της Ένωσης θα είναι να παύσει τις δραστηριότητές του.
            
         
               (128)
            
            
               Συνεπώς, η Επιτροπή κατέληξε στο συμπέρασμα ότι υπάρχει μεγάλη πιθανότητα συνέχισης της ζημίας σε περίπτωση κατάργησης των μέτρων.
            
         5.   ΣΥΜΦΕΡΟΝ ΤΗΣ ΕΝΩΣΗΣ
   
   
               (129)
            
            
               Σύμφωνα με το άρθρο 21 του βασικού κανονισμού, η Επιτροπή εξέτασε κατά πόσον η διατήρηση των ισχυόντων μέτρων αντιντάμπινγκ στις εισαγωγές του υπό επανεξέταση προϊόντος θα ήταν αντίθετη προς το συμφέρον της Ένωσης ως συνόλου. Ο προσδιορισμός του συμφέροντος της Ένωσης βασίστηκε στην εκτίμηση όλων των επιμέρους συμφερόντων, συμπεριλαμβανομένων των συμφερόντων της ενωσιακής βιομηχανίας, των εισαγωγέων και των χρηστών. Όλα τα ενδιαφερόμενα μέρη είχαν την ευκαιρία να γνωστοποιήσουν τις απόψεις τους σύμφωνα με το άρθρο 21 παράγραφος 2 του βασικού κανονισμού..
            
         5.1.   Το συμφέρον της ενωσιακής βιομηχανίας
   
   
               (130)
            
            
               Τα ισχύοντα μέτρα αντιντάμπινγκ επέτρεψαν στην ενωσιακή βιομηχανία να διατηρήσει την παραγωγή ανθρακικού βαρίου στην Ένωση. Ωστόσο, η ενωσιακή βιομηχανία δεν κατόρθωσε να ανακάμψει πλήρως από την πρότερη ζημιογόνο κατάσταση και η κερδοφορία παρέμεινε αρνητική.
            
         
               (131)
            
            
               Μολονότι αληθεύει ότι κατά την εξεταζόμενη περίοδο οι κινεζικές εισαγωγές εξακολούθησαν να αντιπροσωπεύουν υψηλό μερίδιο αγοράς με αρνητικές επιπτώσεις στην κατάσταση της ενωσιακής βιομηχανίας, τα μέτρα θωράκισαν εντούτοις την ενωσιακή βιομηχανία ιδίως από την πλειονότητα των κινέζων παραγωγών-εξαγωγέων που υπόκεινται επί του παρόντος στον δασμό υπολοίπων εταιρειών. Η έρευνα ωστόσο κατέληξε στο συμπέρασμα ότι είναι πιθανόν οι κινέζοι παραγωγοί-εξαγωγείς να εισέλθουν εκ νέου στην αγορά της Ένωσης με ακόμη υψηλότερους όγκους εξαγωγών, σε περίπτωση κατάργησης των μέτρων.
            
         
               (132)
            
            
               Σύμφωνα με την έρευνα, η ενωσιακή βιομηχανία επένδυσε στον εξορθολογισμό της διαδικασίας παραγωγής της και στη διασφάλιση της βιωσιμότητας μιας μονάδας όπου παράγονται παράλληλα δύο προϊόντα, το ανθρακικό βάριο και το ανθρακικό στρόντιο. Όπως εξηγείται στην αιτιολογική σκέψη 93, το κόστος παραγωγής αυτών των δύο προϊόντων είναι αλληλοεξαρτώμενο, καθώς σε ορισμένα τμήματα της διαδικασίας χρησιμοποιείται ειδικός εξοπλισμός, κοινός για τα δύο προϊόντα. Η συνδυασμένη παραγωγή επιτρέπει στην ενωσιακή βιομηχανία να απορροφά μεγάλα πάγια έξοδα σε ολόκληρη τη μονάδα.
            
         
               (133)
            
            
               Σε περίπτωση κατάργησης των μέτρων, οι προσπάθειες της ενωσιακής βιομηχανίας για εξορθολογισμό του κόστους της θα πήγαιναν χαμένες, καθώς τα πάγια έξοδα θα αυξάνονταν λόγω της απώλειας των πωλήσεων και του όγκου παραγωγής όπως περιγράφεται στην αιτιολογική σκέψη 126. Αυτό θα συνιστούσε σοβαρή απειλή για τη βιωσιμότητα της δραστηριότητας ανθρακικού βαρίου, η παραγωγή του οποίου, κατά συνέπεια, θα έπρεπε ίσως να σταματήσει. Τούτο θα έχει επίσης αρνητικές επιπτώσεις στην παραγωγή ανθρακικού στροντίου για τους λόγους που αναφέρονται στην αιτιολογική σκέψη 132.
            
         
               (134)
            
            
               Βάσει των ανωτέρω, η Επιτροπή κατέληξε στο συμπέρασμα ότι είναι προς το συμφέρον της ενωσιακής βιομηχανίας να διατηρηθούν τα μέτρα κατά των εισαγωγών από τη ΛΔΚ που αποτελούν αντικείμενο ντάμπινγκ.
            
         5.2.   Συμφέρον των μη συνδεδεμένων εισαγωγέων
   
   
               (135)
            
            
               Η Επιτροπή απέστειλε ερωτηματολόγια στους έξι μη συνδεδεμένους εισαγωγείς που εκδήλωσαν ενδιαφέρον, όπως περιγράφεται στις αιτιολογικές σκέψεις 16 και 18. Ωστόσο, κανένας από αυτούς δεν συνεργάστηκε στην έρευνα.
            
         
               (136)
            
            
               Η έρευνα δεν έφερε στο φως στοιχεία που να αποδεικνύουν ότι η συνέχιση των ισχυόντων μέτρων αντιντάμπινγκ θα ασκούσε σημαντική αρνητική επίδραση στην κατάσταση των μη συνδεδεμένων εισαγωγέων.
            
         5.3.   Συμφέρον των χρηστών
   
   
               (137)
            
            
               Κατά την έναρξη της διαδικασίας, η Επιτροπή επικοινώνησε με όλους τους γνωστούς χρήστες και τους κάλεσε να συνεργαστούν. Ογδόντα έξι εταιρείες εκδήλωσαν ενδιαφέρον όπως περιγράφεται στην αιτιολογική σκέψη 18 και στάλθηκαν ερωτηματολόγια σε όλες. Δεκαπέντε χρήστες απάντησαν στο ερωτηματολόγιο.
            
         
               (138)
            
            
               Από αυτούς τους δεκαπέντε χρήστες, μόνο πέντε υπέβαλαν πλήρεις απαντήσεις στο ερωτηματολόγιο. Οι υπόλοιποι δέκα χρήστες δεν παρείχαν μη εμπιστευτική εκδοχή της απάντησής τους στο ερωτηματολόγιο όπως προβλέπεται στο άρθρο 19 παράγραφος 2 του βασικού κανονισμού. Κατά συνέπεια, οι απαντήσεις τους δεν μπορούσαν να ληφθούν υπόψη σύμφωνα με το άρθρο 19 παράγραφος 3 του βασικού κανονισμού.
            
         
               (139)
            
            
               Οι εισαγωγές των πέντε συνεργασθέντων χρηστών που υπέβαλαν πλήρεις απαντήσεις αντιστοιχούσαν περίπου στο 6 % των πωλήσεων της ενωσιακής βιομηχανίας στην Ένωση και στο 10 % των συνολικών εισαγωγών από την Κίνα. Αυτοί οι χρήστες αποτελούσαν περίπου το 8 % της συνολικής ενωσιακής κατανάλωσης. Οι συνεργασθέντες χρήστες δραστηριοποιούνταν στην παραγωγή κεραμικού θρυμμένου γυαλιού και υαλόπαγου, στη χημική βιομηχανία, στον κλάδο κατασκευής προϊόντων γυαλιού και κρυστάλλου και στον ηλεκτροτεχνικό κλάδο, δηλαδή μερικές από τις βασικές εφαρμογές του ανθρακικού βαρίου.
            
         
               (140)
            
            
               Η έρευνα έδειξε ότι το ανθρακικό βάριο αντιπροσωπεύει μόνο το 1,4 % έως 2,6 % του συνολικού κόστους παραγωγής των συνεργασθέντων χρηστών, ανάλογα με τις απαιτήσεις του τελικού προϊόντος. Συνεπώς, ο αντίκτυπος των μέτρων σε αυτούς τους χρήστες θεωρείται σχετικά περιορισμένος.
            
         
               (141)
            
            
               Ένας χρήστης ισχυρίστηκε ότι τα μέτρα αντιντάμπινγκ είχαν αρνητικές επιπτώσεις στο κόστος παραγωγής του και, τουτέστιν, η ανταγωνιστικότητά του επηρεάστηκε δυσμενώς. Όπως διαπιστώνεται στην αιτιολογική σκέψη 140, κάτι τέτοιο δεν τεκμηριώνεται από τα πραγματικά στοιχεία που διαπιστώθηκαν κατά την έρευνα και συνεπώς ο ισχυρισμός απορρίφθηκε..
            
         
               (142)
            
            
               Βάσει των ανωτέρω, δεν υπήρχαν ενδείξεις ότι η συνέχιση των ισχυόντων μέτρων αντιντάμπινγκ θα είχε σημαντική αρνητική επίδραση στην κατάσταση των χρηστών.
            
         5.4.   Συμπέρασμα σχετικά με το συμφέρον της Ένωσης
   
   
               (143)
            
            
               Για τους προαναφερόμενους λόγους, η Επιτροπή συμπέρανε ότι δεν υπάρχουν επιτακτικοί λόγοι για τους οποίους δεν θα πρέπει να συνεχιστούν τα ισχύοντα μέτρα αντιντάμπινγκ.
            
         6.   ΜΕΤΡΑ ΑΝΤΙΝΤΑΜΠΙΝΓΚ
   
   
               (144)
            
            
               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να διατηρηθεί η ισχύς των μέτρων αντιντάμπινγκ. Επίσης, τους δόθηκε προθεσμία για την υποβολή παρατηρήσεων μετά την παρούσα κοινοποίηση. Δεν υποβλήθηκαν παρατηρήσεις.
            
         
               (145)
            
            
               Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές ανθρακικού βαρίου καταγωγής ΛΔΚ και έχουν επιβληθεί μέσω του κανονισμού (ΕΕ) αριθ. 831/2011 θα πρέπει να διατηρηθούν.
            
         
               (146)
            
            
               Τα μέτρα που προβλέπονται στον κανονισμό αυτό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται οριστικός δασμός αντιντάμπινγκ στις εισαγωγές ανθρακικού βαρίου με περιεκτικότητα σε στρόντιο μεγαλύτερη από 0,07 % κατά βάρος και περιεκτικότητα σε θείο μεγαλύτερη από 0,0015 % κατά βάρος, είτε σε σκόνη είτε σε πιεσμένη κοκκώδη ή πυρωμένη μορφή, που υπάγεται στον κωδικό ΣΟ ex 2836 60 00 (κωδικός Taric 2836600010), καταγωγής Λαϊκής Δημοκρατίας της Κίνας.
   2.   Το ποσό του οριστικού δασμού αντιντάμπινγκ ισούται με σταθερό ποσό που καθορίζεται κατωτέρω για προϊόντα που παράγονται από τους ακόλουθους κατασκευαστές:
   
               Εταιρεία
            
            
               Δασμολογικός συντελεστής (EUR/τόνο)
            
            
               Πρόσθετος κωδικός TARIC
            
         
               Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, Hubei Province, PRC (ΛΔΚ)
            
            
               6,3
            
            
               A606 
            
         
               Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, Shandong Province, PRC (ΛΔΚ)
            
            
               8,1
            
            
               A607 
            
         
               Όλες οι άλλες εταιρείες
            
            
               56,4
            
            
               A999 
            
         3.   Η εφαρμογή των ατομικών δασμολογικών συντελεστών που καθορίζονται για τις εταιρείες που αναφέρονται στην παράγραφο 2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, στο οποίο αναγράφεται δήλωση που φέρει ημερομηνία και υπογραφή υπαλλήλου της οντότητας που εκδίδει το τιμολόγιο, με αναφορά του ονόματος και της θέσης του/της, με την ακόλουθη διατύπωση: «Ο/Η υπογεγραμμένος/-η πιστοποιώ ότι [ο όγκος] του/της/των [οικείου προϊόντος] που πωλήθηκε/-αν προς εξαγωγή στην Ευρωπαϊκή Ένωση, και καλύπτεται/-ονται από το παρόν τιμολόγιο κατασκευάστηκε/-ηκαν από την εταιρεία [επωνυμία και διεύθυνση εταιρείας] [πρόσθετος κωδικός TARIC] στη Λαϊκή Δημοκρατία της Κίνας. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή». Σε περίπτωση μη προσκόμισης του εν λόγω τιμολογίου, εφαρμόζεται ο δασμός που ισχύει για όλες τις άλλες εταιρείες.
   4.   Και για τις δύο περιπτώσεις, δηλαδή τους ονομαστικά αναφερόμενους παραγωγούς (που υπάγονται στους κωδικούς TARIC A606 και A607), καθώς και όλες τις άλλες εταιρείες (που υπάγονται στον κωδικό TARIC A999), ισχύουν τα εξής: σε περίπτωση ζημίας των εμπορευμάτων πριν από τη θέση τους σε ελεύθερη κυκλοφορία, η πράγματι καταβληθείσα ή καταβλητέα τιμή υπολογίζεται κατ' αναλογία για τον προσδιορισμό της δασμολογητέας αξίας σύμφωνα με το άρθρο 131 παράγραφος 2 του εκτελεστικού κανονισμού (ΕΕ) 2015/2447 της Επιτροπής (15), και το ποσό του δασμού αντιντάμπινγκ, υπολογιζόμενο με βάση τα προαναφερθέντα καθορισθέντα ποσά, μειώνεται κατά ποσοστό που αντιστοιχεί στην αναλογική κατανομή της πράγματι καταβληθείσας ή καταβλητέας τιμής.
   5.   Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Σεπτεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  Κανονισμός (ΕΚ) αριθ. 1175/2005 του Συμβουλίου, της 18ης Ιουλίου 2005, για επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ανθρακικού βαρίου, καταγωγής Λαϊκής Δημοκρατίας της Κίνας (ΕΕ L 189 της 21.7.2005, σ. 15).
   
      (3)  Εκτελεστικός κανονισμός (ΕΕ) αριθ. 831/2011 του Συμβουλίου, της 16ης Αυγούστου 2011, για την επιβολή οριστικού δασμού αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης της ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 214 της 19.8.2011, σ. 1).
   
      (4)  ΕΕ C 388 της 21.11.2015, σ. 16.
   
      (5)  ΕΕ C 298 της 18.8.2016, σ. 4.
   
      (6)  Η βάση δεδομένων UN COMTRADE είναι ένα αρχείο καταγραφής επίσημων διεθνών εμπορικών στατιστικών και σχετικών αναλυτικών πινάκων: https://comtrade.un.org/.
   
      (7)  Π.χ. ιστότοποι εταιρειών, βλέπε υποσημείωση 8.
   
      (8)  Σχετ.: Hubei Jingshan Chutian Barium Salt Corp. Ltd: http://www.jingyan.com/index.php?lang=en πρόσβαση στις 9.1.2017· Zaozhuang Yongli Chemical Co.: http://lylchem.com/English/index.asp πρόσβαση στις 9.1.2017· Guizhou Hongkaj Chemical Co. Ltd.: http://www.guizhouhongkaichemicalcoltd.enic.pk/ πρόσβαση στις 9.1.2017· Hengyang Hong Xiang Co. Ltd.: http://www.yp.net.cn/english/search/printSingleDetailed.asp?i=C%19yK0%08i%40RY_jV%40&p=14 πρόσβαση στις 9.1.2017· Guizhou Red Star Developing Co.: http://www.redstarchem.com.cn/_d273694355.htm πρόσβαση στις 9.1.2017· Hebei Xinji Chemical Group Co. Ltd.: http://www.hhxj.chemchina.com/hbxjen/gywm/dsj/B700106web_1.htm πρόσβαση στις 9.1.2017· Henan Huaxing Barium Industry Co., Ltd.: https://www.fuzing.com/barium-carbonate-(manufacturer-of-China)/l/9c037042-e065-1f8f-a97a-04b07ac7793b πρόσβαση στις 9.1.2017· SHAANXI ANKANG JIANGHUA GROUP CO, LTD: χημική μονάδα Jianghua: http://www.jianghuagroup.com/template/structureen.htm πρόσβαση στις 19.1.2017· Hengyang Wanfeng Chemical Co, Ltd.: http://www.wf-chem.com/pages/about.htm πρόσβαση στις 9.1.2017· Hounan Chenzhou Chemical Industry Co, Ltd.: http://www.chinachenzhou.com/cgi/search-en.cgi?f=introduction_en_1_+company_en_1_&t=introduction_en_1 πρόσβαση στις 9.1.2017.
   
      (9)  Δεδομένα COMTRADE HS6 για το προϊόν 283660: παγκόσμιες εξαγωγές 141 766 τόνοι, παγκόσμιες εισαγωγές 137 554 τόνοι.
   
      (10)  Αιτιολογική σκέψη 71 του εκτελεστικού κανονισμού (ΕΕ) αριθ. 831/2011.
   
      (11)  
   
      Πηγή: Βάση δεδομένων των κινεζικών στατιστικών εξαγωγών.
   
      (12)  Τα στοιχεία προέρχονται από τις κινεζικές στατιστικές εξαγωγών για τα έτη 2009 και 2015.
   
      (13)  Οι τιμές δεν περιλαμβάνουν τους ισχύοντες δασμούς αντιντάμπινγκ.
   
      Πηγή: Στατιστικές της Eurostat.
   
      (14)  Ως διαδοχική βάρδια νοείται η «εναλλασσόμενη» παραγωγή των δύο προϊόντων στις ίδιες γραμμές παραγωγής· ως παράλληλη παραγωγή νοείται η «ταυτόχρονη» παραγωγή των δύο προϊόντων σε διαφορετικές γραμμές. Ορισμένοι εξοπλισμοί είναι κοινοί και χρησιμοποιούνται και στις δύο γραμμές παραγωγής.
   
      (15)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).